Xbox Series Xko lehen bideojokoen aurkezpena egingo du Microsoftek - Berriak - Game Erauntsia - Bideojokoak euskaraz\nLander Unzueta | 2020/05/05 11:00 Berriak\nInside Xbox baten bidez ikusiko ditugu etorkizuneko belaunaldiko obra berriak maiatzaren 7an.\nIritsi da kontsolen belaunaldi berriak eskaintzeko daukana ikusteko unea. Microsoftek bere hurrengo kontsolan kaleratuko diren bideojokoen berri emateko aurkezpena egingo duela iragarri du sare sozialen bitartez. Bertan Xbox Series Xren jokoetako gameplaya ikusteko aukera egongo dela adierazi dute.\nMaiatzaren 7an Inside Xbox baten bidez egingo dute aurkezpena. 17:00etan hasiko dute ekimen digitala, eta bertan “nazioarteko garatzaileen eskuetatik belaunaldi berriko gameplaya” eskainiko dutela agindu dute.\nTitulurik zehaztu gabe, 2018ko E3an iragarritako Halo Infiniteren gameplaya erakutsiko dutela pentsa daiteke. Horrez gain Ubisoftek oraintsu iragarritako Assassin’s Creed Valhallaren berri izatea ere espero da Xbox Inside horretan.


Udal lokalak erabiltzea, eskaera egiten duen elkartearen berezko jarduera gauzatzeko.\nErrenterian errotuta dauden elkarteek, baldin eta dirua irabaztea xederik gabeak badira eta herriko biztanleen onurarako jarduerak egiten badituzte.\nE10810 Udal localak erabiltzeko lagapena\nOrdezkariak eskatzen badu: inprimakia, eredu normalizatuan, ordezkapena emanez. Interesdunaren NAN zenbakia edo ordezko beste nortasun agiriren baten fotokopia.\nEntitatearen Estatutuen kopia.\nEntitatearen IFZ/NANaren fotokopia eta eskatzailearen NAN.\nHonako kontsiderazioak jasoko dituen memoria:\na). Bazkide kopuruaren adierazpena.\nb) Garatuko diren jarduerak eta helburuak, hala nola proposaturiko urteko helburuak.\nc) Lokalaren erabilera beste Elkarte eta Talde batzuekin bateragarri egiteko aukera.\nd) Jarduera eremua.\ne) Lortu nahi den erabilerako lagapen era (konpartitua edo esklusiboa).\nf) Erabiltzea lortu nahi den lokalaren deskripzioa eta bertako oinarrizko instalazioak.\ng) Lortu nahi den erabilera ordutegia.\nZerga betebeharren eta Gizarte Segurantzarekiko betebeharretan egunean egotearen egiaztagiria. Agiri horiek ordezkatu ahal izango dira Udalari baimena emanez ofizioz egiazta dezan.\nUdalarekiko betebehar ekonomikoetan egunean dagoela adierazten duen egiaztagiria. Agiri hori ordezkatu ahalko da Udalari baimena emanez ofizioz egiazta dezan.\nErrenteriako UDAL intereseko irabazi gabeko Elkarteen Erregistroan inskribaturik dagoenaren adierazpena, Udalak ofizioz egiaztatuko duena.\nUdalak bere gain hartzen du espedientearen kudeaketa kostua.\nLokala erabiltzearen ondoriozko gastuak kasu bakoitzean zehaztuko dira.\nErrenteriako Udalerriko elkarte eta erakundeei udal lokalak erabiltzeko lagapenak arautzeko ordenantza\nBidezko txostenak eskatu\nUdal lokalaren erabilera-lagapena zuzenean esleitzeko proposamena\nErabilera-lagapena arautuko duten baldintza-agiriak idatzi.\nEspedientea onartzeko kontratazio organoaren espedientea, baldintza-agiriak, esleipen prozedura, elkarte eskatzaileari egindako gonbidapena, eskaintza aurkezteko epea,…\nEskatzailearen eskaintza aurkeztu\nAurkeztutako eskaintzari buruzko txostena\nKontratazio organoaren ebazpena: udal lokalaren erabilera lagapena baldintza-agirien eta esleipendunaren eskaintzaren arabera adjudikatzeko\nLokalaren erabilera lagatzeko kontratua sinatu.\nEskaera dagokion Departamentuak informatuko du


Konspirazioa | Zarauzko postalak\n2014/04/23 · by 36kogerra\nXIX. mendeko karlismoa Comunion Tradicionalista izenarekin sartu zen XX. mendeko 30eko hamarkadan. Espainiako II. Errepublika martxan jarri eta berehala, aurreko mendeko beren erakunde paramilitarra, Erreketea, berriz aktibatzea erabaki zuten. Horretarako, Araba, Bizkai, Gipuzkoa, Nafarroa eta Logroñoko (Errioxa, Espainia) ordezkariek hainbat bilera egin zituzten. Zarautzen bat.\nZarauzko Mixerikordia, 1916an, Indalecio Ojangurenen argazkian. Bertan trebatu ziren neska gazte karlistak, ba omen zetorren gerrarako prest egoteko. GIPUZKOAKO ARTXIBO OROKORRA\nLeitzan (Nafarroa) izan zen erreketeak berregituratzeko lehen bilera, 1931ko ekainaren 14an, eta ondoren etorri ziren Azpeitikoa, Iruñekoa eta Zarauzkoa. Erlijio guneak-eta babesteko guardietarako antolatu ziren lehenik, behin indar armatuak berreskuratzea erabakita. Zarautzen, 1931ko maiatzaren 14an zabaldu zen sozialistak Donostiatik eta Eibartik etorriko zirela, frantziskotarren eta Santa Klarako konbentuei su ematera. Gaueko erretenak antolatu zituzten konbentuok zaintzeko. Abuztua arte gauero egin zuten guardia Zarauzko gazteek.\nErrekete taldeak dekurietan osatu, eta taldeoi trebakuntza militarra ematen hasi ziren karlistak. Gobernu errepublikanoak debekatu egin zituen halako ikastaroak. Entrenamendu militarrarekin susmorik piztu gabe segitzearren, Iruñeko erreketeek AET taldean (Agrupacion Escolar Tradicionalista) eman zuten izena. Jaime del Burgo Torres zen elkarte horretako presidentea eta, pixkanaka-pixkanaka, euren bilkurak publiko egiten eta propagandarako tresna bihurtzen hasi ziren. Del Burgo ezaguna zen Iruñean, 1930eko abenduaren 16ko greba egunean 40 erreketerekin atera baitzen kalera, ordena publikoa babestera. Del Burgo talde hartako burua zen, eta erreketeen pikete baten buru gisa gogoratzen dute iruindarrek, 1936ko altxamendu osteko lehen egunetan. Francisco Inza Goñik, esaterako, honela, Navarra, de la esperanza al terror. 1936 liburuan jasota dagoenez: “Gure aitak Francisco Inza Arbizu zuen izena eta interbentorea zen Vasconia bankoan. Errepublikanoa zen, eta horregatik depuratu zuten. Beti esaten zuen altxamenduko lehen egunean, Lozano deitzen zioten bat Aralar kaletik txistuka zihoala, gelditzeko esan ziotela udal zakurtegi parean. Iruñeko familia oso ezagun batekoa zen Lozano hura. Ematen duenez, ez zen aginduaz jabetu, eta txistuka segitu zuen Del Burgok tiroa jo eta bertan hil zuen arte. Gure aitak ikusi zuen hura. Lekuko gehiago ere bazen, eta Iruñean denek zekiten nork eta nola hil zuen Lozano”.\nJaime del Burgo Torres. Karlista. Erreketeen antolaketan aritua eta jazartzaileen buruzagietako bat 1936ko altxamendu osteko Iruñean.\nZarautzen ere, ez ziren geldirik egon. 1932an, herriko Zirkulu Tradizionalista eraiki zuten, San Frantzisko kalean. Errekete taldea 1933an sortu zen; abuztuan bedeinkatu zuten Ines Alberdik ordaindutako bandera. 1934ko uztailaren 27an, Zarauzko margariten -karlisten emakume taldea- bandera bedeinkatu zuten Zirkuluan. Urte bereko irailaren 5ean, Gipuzkoako Gobernadoreak hirugarren aldiz utzi zuen bertan behera AET herrian egitekoa zen ekitaldi bat.\nErreketeen kontzentrazioa Corellako (Nafarroa) zezen plazan, 1935eko ekainaren 2an.\nOrdurako, Erreketeak egitura militarra zehaztuta zeukan, batailoien pareko bere indarrekin, tertzioekin. 1935 hasieran, jakinekoa zen Gipuzkoan gazte tradizionalistak instrukzio militarra jasotzen ari zirela. Erreketeko lau unitate sortu zituzten urte hartan (Donostian, Tolosan, Azpeitian eta Oñatin). Zarauzko gazte erreketeek ariketa militarrak eginak zituzten altxamendua gertatzerako, eta emakume tradizionalista batzuk erizaintza ikasten hasiak ziren Mixerikordia Etxean (gaur egun Santa Ana egoitza dagoeneko horretan). Gerra bazetorrela esaten zuten. Konspiratzaile ez, bat-bateko herri altxamendu bateko protagonista sentitzen ziren. Eta sentimendu hura gorpuzten eta armaz hornitzen aritu zirenen izenak eta izanak argitzen saiatu ziren errepublikaren aldekoak altxamendua gertatu zenean. Saio horren lekuko da Espainiako Memoria Historikoaren Agiritegian jasota dagoen txosten bat. Hainbat zarauztar eskuindarren aurkakoa da, Bilboko 3. instrukzio auzitegiak osatu zuen eta hau du izena: Causa N. 18 contra Juan Toledo Cortajarena y otros por rebelión. Sin terminar. PS-Santander_VD_T.P.Euzkadi, C.16, EXP: 6\n« Francok gerra egiteko modua aldatu zuenekoa\nKarlisten armen bila »


Kopilan Comunica - GURE LAGUNTZAILEAK\nEEstrategia: bezeroarekin batera, jarraitu beharreko estrategia prestatzen dugu, markaren irudi sendoa sortu, eta produktu eta zerbitzuak merkaturatzea lortzeko.\nSSormena: ideia sortzaileak aplikatzen ditugu, proposatutako komunikazio-materialak garatzeko eta, era horretan, xede den publikoaren arreta erakartzeko.\nPProdukzioa: azkenik, diseinatutako materialak produzitzeaz arduratzen gara. Horrela, zerbitzu osoa eta integrala ematea lortzen dugu.\nKopilan Komunika diseinu grafiko eta komunikazioko estudio bat da, eta 25 urteko esperientzia du alorrean. 360º-ko zerbitzua ematen dugu, bezero bakoitzaren beharretara egokituta; horretarako, komunikazioan eta marketinean espezialistak diren profesionalen sare bat sortu dugu.\nBeharrezkoak diren baliabideak jarriko ditugu zure esku, zure enpresaren komunikazioa ezinbestekoa izan dadin, irudi korporatibo sendoa lortu eta zure produktu eta zerbitzuak xede den publikoari helarazteko.\nAskotariko profesionalekin batera egiten dugu lan, zerbitzu eskaintza zabala eman ahal izateko: inprentak, errotulatzaileak, diseinatzaileak, itzultzaileak, programatzaile adituak eta ikus-entzunezko teknikariak, besteak beste. Kopilan Komunikan, proiektu bakoitzerako beharrezkoak diren gremioak kudeatu eta koordinatzen ditugu, eta kalitatezko zerbitzu osoa eta integrala eskaintzen dugu marketinaren eta komunikazioaren alorrean.


Sexua eta gau mahai gainekoa - GARA\nSexua eta gau mahai gainekoa\nModan dauden word-coffe horietako batean izan nintzen. Adin eta sexu desberdinetako lagun kopuru polita bilduta, seiko mahaitan banatu gintuzten hogei minututik behin gai desberdin baten inguruan mintzatzeko. Horietako bat «Liburuak» izan zen. Tipikoa, orain lehen baino gutxiago irakurtzen den, liburu elektronikoak tradizionala ordezkatuko duen, liburutegira jotzen dugun... horraino iritzi argiak eta inpertsonal samarrak.\nZer-nolako literatura irakurtzen dugun. Hor aldatu ziren gauzak. Emakume batek, galdera hala ulertuta, mahaiko gizonei begiratu eta berari emakumeon literatura baino ez zitzaiola gustatzen esan zien, alegia, intrigak, ekintza bortitzak, estralurtarrak eta negozioen inguruko eleberriak, esaterako, ez zitzaizkiola batere interesatzen; eta, ordea, sentimenduei heltzen dieten istorioek, pertsonon sakon-sakonera joaten direnek, harrapatzen zutela. Hitzok esateko tonuan nabari zitzaion, apur bat, gizonak oro har ezjakin eta sinple samartzat hartzen zituela, mahaikoak barne. Hauek, noski, zer esan ez zekitela geratu ziren, eta neu, moderatzaile lanetan, Corin Telladoren jarraitzaile sutsua izateko gazteegia zirudiela baino ezin izan nuen pentsatu lauzpabost segundoz. Nahiko deserosoa izan zen, egia esan, batik bat hogei minutuetatik hamabost janda aukera gutxi egon zelako nork bere burua defendatzeko, batzuek, edo kontrako argumentuak adierazteko, besteek.\nBaina, benetan, emakume haren iritzia vox populi da literaturaren munduan; zenbait arterenean, esango nuke. Egilearen eskuetatik gure gau mahaira heltzen diren arte, liburuek bide luzea egiten dute, eta bide horretan, dela emakumezko batek emakumeei eman dielako protagonismoa, dela merkataritza-estrategiagatik, «emakumeek emakumeentzat idatzitako literatura» bihurrarazten dituzte. Eta etiketa hori itsatsita, inork ezer esan gabe, buruan hitz zehatzak dantzarazten: maitasuna, harreman sozialak, familia, jendartean nork bere lekuaren bilaketa, zoriontasuna, tristura... Oraindik uste horren mende bizi garelako: emakumeon «gurintasun» aldaezina.\nUste ustel hori, kaltegarri bezain gezurrezkoa. Emakumeok, gizonek bezalaxe, ezinegon eta instintu mota oro baititugu azalpean; zaletasunen esparruan, fisiko nahiz intelektualean, gizonak bezalaxe, ez garelako guztiak pare batean metatzen; sortzaile zein hartzaile, gizonek bezalaxe, geure senari jarraitzen baitiogu, geure interesei, geure barne munduari, izango dena bortitza, leuna, atsegina edo nazkantea, denetarik apur bat, ziurrenik, baina betiere mundu honetan bizi dugunaren ondorio. Eta ez ditugu soilik lau sentimendu ezagutzen, baizik eta aukera oso zabala.\nEz naiz fio etiketez; are gutxiago mugatzeko edo produktuak zorrozki bideratzeko sortuez. Eta inola ere sorkuntzaren munduan sentsazioak nork bizi izan ditzakeen, eta nork ez, agintzen dutenez. Zikinkeria ikusten dut horren atzean, manipulazioa, eta, zinez, iraingarria iruditzen zait. Boy´s don´t cry azpiko trikimailu zaharra. Gurintasunaren esplotazio komertziala.


Hemen zaude: Home / Archives for Apirila 2016\nEMUSIK2016 Jaialdia -Inaugurazio ofiziala Donostia Arena 2016 espazioan\n2016 - 04 - 28 EGILEA: Bizkargi Konta iezadazu\nInaugurazio ofiziala Donostia Arena 2016 espazioan (Illunbe) izango da maiatzaren 6an. Hemengo zein atzerriko 8.500 musika-ikasleentzako topaketa honetan, musika eta dantza batuko dira errepertorio anitz batean, besteak beste, Donostiako martxa, Txanton piperri, Europako ereserkia eta EMUSIKerako espresuki konposatutako abesti bat: Musikatu bizitza. Irekieraren ostean dator ekimen nagusia: EMUSIKen parte hartzen duten Europako musika eskolek maiatzaren 6an, arratsaldean, eta 7an, goizez, bi errezitaldi emango dute bi egoitza desberdinetan. Modu horretan, 59 herri anfitrioiek doako 120 kontzertu baino gehiagoz osatutako programazioa hartuko dute, herritarrei zuzenduta.\nEMUSIK 2016 Jaialdia – Balda Plazan kontzertuak, maiatzak 6 eta 7\nXII. Europako Musika Eskolen Jaialdia ospatuko dute datorren astean, asteazkenetik larunbatera. Donostia 2016 Kultur Hiriburutzaren egitarauaren barruan kokatuta dago egitasmoa, eta Europako hainbat herrialdetako 4.500 musikari inguruk parte hartuko dute bertan. Europako musikari horiei, Euskal Herriko beste horrenbeste gehitu behar zaizkie. Izan ere, 9.000 musikarik batera joko dute maiatzaren 6an Donostiako Illunben egingo den inaugurazio ekitaldian. Egoitza nagusia Donostia izango bada ere, Euskal Herri osora zabalduko dute musika eskolen festa. “60 udalerrik parte hartuko dute jaialdian. Azkoitian, 150 ikasle inguru etorriko dira Azkoitira, bi egunetan banatuta. Musika Eskolako trikitilariek, dantzariek, abeslariek eta musikariek parte hartuko dute Balda plazako festan. Ikastetxeetara ere gonbidapenak pasatu dira jada, herritarrak festaren enbor izatea lortzea nahi izan dugu. Hona hemen programazio orokorra:\nAzkoiti, EMUSIK 2016 Jaialdiko egoitza-Balda Plazan\nDonostia 2016k Musika Eskolen Europako Jaialdiaren hamabigarren edizioa hartuko du. Maiatzaren 4tik 7ra, Europako milaka musika-ikaslek hartuko dute parte jaialdian. Egunik intentsoenak maiatzaren 6a eta 7a izango dira: EAE, Nafarroa, Iparralde eta Errioxako 59 herrialdetan programazio zabal bat eskainiko da herritarrei zuzenduta. Azkoitin bi kontzertu egingo dira, lehenengoan Alemaniako bi abesbatza eta Kataluniako orkestra bat izango dira partehartzaileak, maiatzaren 6an eta bigarrenean Alemaniako orkestra bat eta biolin talde bat, maiatzaren 7an. Bietan herriko musika eskolako ikasleak izango dira anfitroiak.\nEntzunaldia “Oteiza” aretoan\n2016 - 04 - 15 EGILEA: Bizkargi Konta iezadazu\nBIZKARGI Musika eta Dantza Eskolako flautako ikasleek, apirilaren 21ean, osteguna, arratsaldeko 6:00etan, hirugarren hiruhileko lehenengo Entzunaldia eskainiko dute Elkarguneko “Oteiza” aretoan. Denak gonbidatuta zaudete!\nDantza jauziak eliz atarian\n2016 - 04 - 13 EGILEA: Bizkargi Konta iezadazu\nDatorren ostiralean, apirilaren 15ean, muxikoak eta beste hainbat dantza herrikoi dantzatzeko eta ikusteko aukera izango dugu Azkoitiarrak, Bizkargi Musika Eskolako ikasle helduen Dantza Taldeak Sahatsa Dantza taldearen laguntzarekin antolatuta eliz atarian bilduko dira, eguraldiak laguntzen badu edota bestela Kontzejupean egingo da ekitaldia. Saio hau irekia da, hau da, jendeak dantzan ikasteko eta gozatzeko asmoarekin antolatu da. Bide batez, plazan dantzatzeko ohitura berreskuratzeko lagungarri izan daiteke. Beraz, urtean zehar tartekatuz, horrelako ekitaldi gehiago antolatzeko asmoa dago.\n2016-17 Ikasturteko matrikulazioa ikasle berrientzako\n2016 - 04 - 10 EGILEA: Bizkargi Konta iezadazu\n2016-17 Ikasturterako lehenengo matrikulazio epea, martxoaren 18an amaitzen da. Beraz, apirilaren 4an irekiko da bigarren epealdia guztientzat:\napirilaren 4tik ekainaren 17arte (biak barne)\nBigarren epealdi honetan, matrikulazioa ondorengo ikasleentzako irekiko da:\nA) Ikasle berria\nB) Lehengo ikaslea izan arren, lehenengo epealdian ez da matrikulatu\nC) Lehengo ikaslea izan arren, irakasgai bezala, bai Musika Hizkuntza, bai Dantza, bai Musika Tailerra, baita Instrumentu aldaketa edo berria eskatu nahi du.\nD) Epe honetan, ikasle berriak nahiz lehengoak, aukera berdina izango dute. Hau da, lehentasuna inskripzio orriko zenbakiaren arabera izango dute.\nHauek dira ikasleek aukeran izango dituzten Taldekako gaiak:\nMUSIKA HEZKUNTZA GOIZTIARRA (0-2 urte) – MUSIKA TAILERRAK (3-4 urtetik aurrera) – DANTZA TAILERRAK (4 urtetik aurrera) – MUSIKA HIZKUNTZA (7 urtetik aurrera) – HARMONIA – ABESBATZA – MUSIKA TAILERRAK HELDUENTZAK – MUSIKOTERAPIA – INFORMATIKA MUSIKALA (musika-partituren edizioa).\nHauek dira ikasleek aukeran izango dituzten musika tresnak:\nAdar polifonikoa: pianoa, gitarra, akordeoia. Zurezko-haizezkoak: trabeskako flauta, flautina, oboea, klarinetea, saxofoia . Metalezko-haizezkoak: tronpa, tronpeta, tronboia, tuba, bonbardinoa. Perkusioa / Harizkoak: biolina. Instrumentu tradizionalak: txistu, silbotea, trikitixa, panderoa, alboka, txalaparta.\nJoera berriak: Teklatua – Gitarra elektrikoa – Gitarra baxua – Bateria\nIDAZKARITZAKO ORDUTEGIA: (eskola-aldian): 9:30etatik 11:30etara eta 16:00etatik 18:00etara. Ekaineko azken astean: 9:30etatik 13:00etara.\nXV. Aurresku eta Soinu zahar Txapelketa Elgoibarren\n2016 - 04 - 07 EGILEA: Bizkargi Konta iezadazu\nDatorren apirilaren 9 eta 10ean, Elgoibarko herriko antzokian ospatuko da Aurresku eta Soinu Zahar Txapelketa. Bizkargi Musika eta Dantza Eskolatik 10 urteko bi ikasleek parte hartuko dute: Oier Aldazabal eta Oier Salegi. Hona hemen partehartzaile guztien zerrenda:


Pedro Aretxabala Elustondo (argazkia EuskalKultura.com)\nEgun batzuk dira hil dela Santiagon, ehun urte zituela, Pedro Aretxabala Elustondo, Txilen bertan jaiotako euskalduna eta herrialde amerikar honek azken mendean bizi izan dituen euskal pasadizo eta gorabeheretako lekuko zein protagonista izan dena. Euskal Herrian sabindarra izateagatik jazarria izan zen aita baten seme, 16 urtetan Euskal Etxeko kide zen, lanbidez industriari okina, Euzko Gaztedija-ko kide, errefuxiatuen laguntzaile frankismopean, luzaz Eusko Jaurlaritzaren Ordezkari Txilen... Txileko euskal historia biziduna izan da orain hiru aste pasexe hil zen arte. Lerro hauekin bera gogoratu nahi dugu. EuskalKultura.com-eko zuzendari den Joseba Etxarrik 'Txile eta euskaldunak' izeneko bere liburuan Aretxabala aipatzen duen kapitulua ekarri dugu hona.\nSantiago, Txile. Pedro Aretxabala Elustondo Txilen jaio zen, Charravata edo Charrabata --bietara idazten dute-- izeneko herriskan, bere aitak bertan zeukan jabego batean. 1908ko urriaren 29a zen. Juan de Aretxabala Oliaga eta Robustiana Elustondo Sustatxa izen zituen gurasoak.\nHona Pedro de Aretxabalak bere aurrekoei buruz zioena: "Aita 1903 edo 1904an iritsi zen Txilera. Jazarpen politikoak behartu zuen horretara. Euskadin, Sabino Aranak eta bere ideia abertzaleek errepresio gogorra jasaten ari ziren eta aita haien aldeko zen. Preso sartu nahi zutela jakin eta Frantziara egin zuen ihes. Lorazaina zen eta Algortako familia madrildar batzuen lorategiez arduratzen zen, bera algortarra izanik. Garai hartan atxiloketak besterik gabe egiten ziren, eta atxilotuak luzez egon zitezkeen giltzapean baldintza txarretan. Aitak erbesteratzea erabaki eta Txilera etorri zen. Hemen hil zen, 1924an, hirurogeita zortzi urte zituela".\n19 anai-arrebetan seigarrena, Txilen jaiotako kehena\nPedro de Aretxabalaren aitak osaba-izebak eta lehengusuak zeuzkan jadanik Txilen, "Aretxabala partetik". "Aitak jabego bat hartu zuen errentan Charravatan, Quillota ondoan, eta loreak eta bertako fruituak landu zituen. 1906an, harrez gero finkatuta, emaztea eta Algortan jaio zitzaizkion bost seme-alabak ekarri zituen. Hemen beste hamalau seme-alaba izan zituzten. Ni izan nintzen Txilen jaiotako lehena. 1918-19an familia Santiagora bildu zen. Nire arreba bat, Flora, ezkondua zen ordurako Fermin Borda arizkundarrarekin, ezaguna, bere anaia Jose-rekin okindegi nezozio itzelak izango baitzituen".\nAretxabala aita, Bordatarrentzat lan egitera sartu zen. José Borda, bere beste alaba batekin, Purarekin ezkonduko zen geroago. Gure solaskide Pedro Aretxabala, berriz, Maria Luisa Etchart Juanandy-rekin ezkonduko zen, Bankako baxenafartarra bera. "Hiru seme-alan izan genituen: Kepa, Mirentxu eta Begoña Edurne. Ordurako baziren gutxienez hamabost urte okindegi negozioan nebilela eta urte hartan bazkide izatera pasatu nintzen, 1945era arte, orduan elkartea desegin baitzen. Fermin Borda 1936ko apirilean hila zen, kontratu bat sinatu berria Molino San Jorge-rekin, eta horrek bederatzi urte gehiago segitzera behartu gintuen. Kontratua bukatuta. elkartea desegin egin zen eta bazkide gisa biltzen joan ginenoi, bakoitzari okindegi bat edo bi tokatu zitzaizkigun, partaidetzaren arabera. Ni nire kontu jarri nintzen, bi okindegiren jabe, La Campana eta Reina del Pacífico, biak Santiagon", laburbiltzen du Aretxabalak.\nBizitza profesionalean, Pedro Aretxabalak okintza negozioari jarraitu zion eta legamia egiten zuen enpresa batean sartu zen. Geroago ogitegiak utziko zituen, eta bere seme Kepak kudeatuko ditu, nahiz eta hamazazpi urtez segituko duen administrari, 1975era arte. "Lefersa legami enpresako jabe ginen, eta Ipal-ekoak ere, azken hau elikagai enpresa bat, oraindik segitzen duena. Ipal-ekin gelditu ginen bakarrik, segitzen du oraindik lanean. Zelai bat erosi nuen orduan, eta Euzkadi ipini nion izena; garia eta artoa erein nituen. Gaur egun nire biloba Kepa daukate zuzendari", dio.\nPedro Aretxabala XX. mendeko euskal-txiletar historiak eman duenaren berebiziko lekukoa da. Hamasei urte besterik ez zituela Euskal Etxeko kide zen. Denbora gutxiren buruan Euskal Herriko gertakariek eta 1936an gerla lehertzeak euskal-txiletar komunitatearen zatiketa ekarriko zuten, eta horrek oihartzun latza ekarriko zion Euskal Etxearen eta Eusko Gaztedijaren bizitza sozialari. Santiago Zarranz-en --geroago Aretxabalaren laguntzaile izango zen-- izkribu batean irakurtzen dugu "(zatiketaren) zergatia erraz antzeman zitekeen. Batetik, erakunde soziala zegoen, inolako kezka zuzenik gabea, Iparraldeko bazkideez eta Penintsulan jaiotako beste batzuez Franco diktadorearen aldeko nolabaiteko sinpatiaz. Beste erakundean, gazteria (zegoen), askatasun nazionalaren eta demokraziaren alde borrokan ari ziren anai-arreben sakrifizioa sentitzen zuena, Eusko Jaurlaritzarengandik zetozen jarraipideen ildoko ekintzak bultzatu, kezka jakinak azaldu eta aktuatzen zuena. Zoritxarrez, eta munduko beste leku batzuetan bezala, Txilen ere izan ziren euren arbasoen izpiritua galdutako euskaldunak, euren herria pasatzen ari zen une latza ulertzen jakin ez zutenak", idazten du Zarrantzek.\nAgirre lehendakaria, Eusko Etxea eta Ordezkaritza\nAretxabalaren gogoan, "odo urte aktiboak izan ziren, gazteak zaharren kontra matxinatu ginen eta Euzko Gaztedija sortu genuen. Euskadin gerla lehertuko zen eta hemen bi talde sortu ziren, eta egoera horrek urte batzuetan segituko zuen. Haiek Euzko Etxea zeukanten, Puente kaleko 128.ean, eta guk Euzko Gaztedija, 720.ean. Denbora joan zen egungo Eusko Etxea ekarri duen adostasunera iritsi arte. Gogoan dut San Ignazio batean gertatu zela. Agirre lehendakaria zen tarteko, karisma handiko gizona, eta urak bere horretara itzuli ziren". "Gizon harek urte batzuk gehiago bizi izana faltatu zitzaigun", sentitzen du Aretxabalak, "bereganatzen zintuen dohain berezia zeukan; batek bera ikusi, hitzegiten entzun eta Jesukristo entzuten ari zinela zirudien", dio sakonki sentitutako benerazioa islatzen duen keinu bat eginez.\nLau hamarkada luzetan, Franco generala hil ondoren Agirre lehendakariaren gobernuari lekukoa hartuko zion gobernu demokratiko bat sortu arte, Pedro Aretxabala erbesteko Eusko Jaurlaritzaren Txileko ordezkari izan zen. "Ni Garaikoetxea lehendakaria atera zenean erretiratu nintzen", azaltzen du. "Ordezkari izan nintzen Agirrek 1942an izendatu ninduenetik, 1982-83ra arte".\nTxile, euskaldunei abegikor\n"Urte hauetan guztietan, diktadurako urte latzak barne, Txileko Ordezkaritzak bere eskuetan egon zen guztia egin zuen bere ordezkaritza lana bete, errefuxiatuei laguntasuna eman eta Euskadi demokratiko baten alde", baieztatzen du. "Komunitateak hemen asko lagundu zuen eta euskaldun multzo handia etorri zen gerla bukatu ondoren. Ez zuten sartzeko arazo berezirik izan. Kontaktu onak geneuzkan Ministerioan, euskaldunen lagun, seme-alaba eta ondorengoekin".\n1939an Errepublikako presidentetzara Pedro Aguirre Cerda iritsi izana gauza garrantzitsua izan zen lanean ari ziren euskal erakunde guztientzat. Urte hartako ekainean Aguirre Cerdak omenaldia jaso zuen Euzko Gaztedijak emana, eta Aguirrek euskal errefuxiatuak errezibitzeko interesa azaldu zion bertako Zuzendaritzari. Txileko gobernuak ez zuen ebazpen espezifikorik hartuko euskal emigrazioa bultzatzeko, baina Aguirre Cerda presidenteak (eta ordea hartuko ziotenek) markatutako jarraipideak, eta baita Kanpo Harremanetarako Ministerioko Departamentuaren jarrerak ere, Carlos Errazuriz eta Luis Castellon baimenak emate-lanetan arduradun, argi utzi zuten irizpide irekia euskal eskera guztiak onartze aldera.\nEuskaldunak euskaldunei laguntzen\nLehenengo euskal erbesteratuak euren kabuz iritsi ziren. Askotan, ezagunek, lagunek edo familiakoek utzitako diruari esker. Dena den, orduan Parisen Txileko kontsula zen Pablo Nerudak antolatutako Winnipeg untziaren bidaia izan zen prentsan eta Txilen zein nazioartean oihartzunik handiena lortu zuen operazioa. Untzia, bi mila bat errefuxiatu errepublikar zeramala, abuztuaren 4ean atera zen Bordeletik eta 1939ko irailaren 3an sartu zen Valparaisoko portuan.\n"Ongi gogoan dut egun hura", dio Aretxabalak. "Iritsitako euskaldunen bila joan ginen eta familia lagunen etxeetan banatu genituen. Batzorde batek hartu zuen non lo egin topatzeko ardura. Batzordekideetako bat Santiago Zarrantz bera zen, eta tartean zeuden Alberto Etcheverry, orduan euskal etxeko lehendakari zena, Pedro Azula, Fermin Borda bera... euskal elkarteko Zuzendaritzakoak ziren. Elkartasun mugimendu handi bat izan zen, guztiak euskaldunak ginelako, bakoitza bere pentsaera eta ideologiarekin, baina prest beharrean zegoen herrikideari laguntzeko. Asko etorri ziren, Winnipeg aurretik eta ondotik. Euren seme-alaba eta ondorengoetako askok euskal etxearekiko loturei eta sentimentuari eusten diote gaur egun. Gogoan dut neronek bi matrimonio bildu nituela etxera. Gizonetako batek Jose Mari Bilbao zuen izena eta enplegatu hartu nuen okindegietako batean. Bestea, oroitzen naiz abiazio superintendentea izana zela Bilbon..."\nEuskal engaiamendu sakoneko bizitza\nErbesteko Eusko Jaurlaritzaren egoitza Pasaje Enrique MacGuiver-en egon zen. "Errentan hartutako pisu bat zen, bigarren solairuan. Sei-zazpi bat urtez eutsi genion hor. Gero Santa Isabelera aldatu ginen, irarkola edo inprimeria baten tokira, arrazoi ekonomiko hutsak tarteko. Han ari zen lanean Julian Pe-Menchaca, Santiago Zarranz-en bazkidea. Egoitzak bertan segitu zuen Ordezkaritza desegin arte. Tarte batean aldizkaritxo bat eman zen argitara, Batasuna zuen izena eta sei-zortzi zenbaki plazaratu zituen. Idazleen artean Santiago Zarranz bera eta Juan Aretxabala zeuden, azken hau nire lehengusua, euskaraz, aurretik ere Bilboko 'Euzkadi' kazetan aritutakoa".\nSolasean segitzen du Pedro Aretxabaletak bere bizitza oparoan oroitzapen dituen pasarte eta pasadizoez, kilometrotan urrun egonik ikasi zuen baina bihotzean beti hurbil izan duen euskal engaiamendu sakona gogoan. Eskertzen diogu eskaini digun denbora. 'Ondo ibili' ozen bat jaurtitzen digu, guk bere abegikortasuna 'eskerrik asko' batez ohoratu ostean.\n[Joseba Etxarriren 'Chile y los vascos, la Euskal Herria que encontré en Chile' liburuaren atala, egileak 1988-89an idatzia eta 2004an argitara eman zena, 'Euskaldunak munduan' sortaren baitan, 7. liburukia, Eusko Jaurlaritzako Lehendakaritza argitaratzaile]\n2004an Txileko Ordezkarritza berrezarri zutenekoa, Aretxabala bertan\nBerria egunkarian, Irune Lasaren kronika Santiagotik\nTxileko Euskadiko Lehenengo Ordezkaritza (1942-1980)\nPalmira Oyangurenen lana


Bihar hasiko dira Iraeta auzoko Santaines jaiak | El Diario Vasco\nCosta UrolaBihar hasiko dira Iraeta auzoko Santaines jaiak\nBihar hasiko dira Iraeta auzoko Santaines jaiak\nHarrijasotzaile onenak aritu izan dira 'Errota' harriarekin. / ARRIZABALAGA\nIgandean pilota, harria eta aizkora izango dira protagonista\nK. ARRIZABALAGA ZESTOA. Viernes, 19 enero 2018, 09:01\nAurten ere bi asteburuetan zehar ospatuko dituzte jaiak Iraetan. Asteburu honetan umeak eta herri kirolak izango dira protagonista, eta hurrengo asteburuan koadrilak, herri afaria, berbena eta mus txapelketa famatua izango dira ekitaldi aipagarrienak. Kontuak kontu, bihar, goizkeo 11:00etan jaurtiko da Santaines jaiei hasiera emango dien txupinazoa eta segidan zuhaitz landaketa egingo dute. Arratsaldean umeentzako hamaika ekitaldi izango dira, hauen artean puzgarriak, txokolatada, jolasak...\nHarria, aizkora eta pilota\nIraetako eskuz binakako pilota txapelketa, Urrezo aizkora, Iraetako 'Errota harria' izango dira igandean errege. Eguerdiko 12:00etan hasita, pilota finalak lehiatuko dira, non eta txapelaren bila Arrita-Ander eta Kixkurra-Aitzol bikoteak izango ditugu lehian, nor baino nor.\nArratsaldean aldiz, aizkoa eta harrijasotze lehiak izango dira frontoian; 17:30ean, hasita Urrezko aizkora saioa -Atutxa II.a eta Txikia IV bikotea Otaño-Azpilikueta bikotearen aurka- eta bi urtetik behin Iraetako Errota harriarekin (107 kiloko harri biribila) lehiatzen den harri jasotze txapelketa izango ditugu. Aurten Jokin Eizmendi, Jon Gisasola, I. Albizu 'Goikoetxe', X.Peñagarikano eta Beñat Telleria arituko dira 'Errota' harriarekin txapelaren bila. Horrez gain, igandean, Santa Ines eguna izanik, meza eta herri bazkaria ere izango dira.\nGaur, San Sebastian bezpera dela medio, autobus zerbitzu berezia izango da Azpeititik itzultzeko. Itzultzeko autobusak gaueko 2:30ean, 4:30ean eta 6:15ean. izango dira\nHerri kirolek agurtu zuten San Anton Udalaren ordezkariak Madrilgo Fitur azokan herria eta inguruneak 'saltzen'


Light of Work | Pribatutasun politika\nAbser Technologies SL-ren PRIBATUTASUN POLITIKA\n1. Zein da zure datuak tratatzeaz arduratzen den enpresa?\nZure datuak tratatzeaz arduratzen den enpresa Abser Technologies SL da (aurrerantzean, "ABSER"), Espainiako nazionalitatea duena, helbidea Sabino Arana kalea 64, Tokiko K 48991 – (Berango) – Bizkaia, NIF B84279249 zenbakiarekin.\nPribatutasun politika honek ABSER zerbitzurako sarbidea eta erabilera arautzen ditu Interneteko erabiltzaileentzat (aurrerantzean, "Erabiltzailea") zerbitzuak (aurrerantzean, "Zerbitzuak") eta edukia (aurrerantzean, ABSER webguneetan (aurrerantzean, "Webguneak") ostatatutako "Edukiak").\n2. Zergatik du ABSERek datuen tratamendua egiteko eskubidea?\nWebguneetan eskuragarri dauden lineako inskripzio inprimakien bidez biltzen diren Erabiltzaileen datuak ABSERek biltzen ditu, webgune bakoitzaren bidez eskaintzen diren Zerbitzuak eskaini ahal izateko.\nAplikatzekoa den pribatutasun araudian eta bere garapen araudian xedatutakoarekin bat etorriz, webguneen jabea den ABSER-ek Erabiltzaileari datu pertsonalen fitxategi automatizatua dagoela jakinarazten dio Agentziako Erregistro Orokorrean behar bezala erregistratuta. Espainiako Datuak Babestea, ABSERek bere ardurapean sortua.\n3. Zein dira ABSERek zure datu pertsonalak tratatzearen xedeak?\nra. ABSER-ek datu pertsonalak tratatzea\nABSERek jasotako zure datu pertsonalak helburu hauetarako erabil daitezke:\ni. Webgunean eskaintzen diren zerbitzuak ematea.\nii. Komunikazio komertzialak bidali Erabiltzaileei gutun bidez, telefonoz, posta elektronikoz, SMS / MMS bidez, berehalako mezularitzarekin edo ABSER zerbitzuekin lotutako komunikazio bidezko baliokide batzuen bidez, betiere Erabiltzaileak baimena eman badu datu pertsonalak tratatzeko helburuarekin.\nEra berean, Erabiltzaileak baimena ematen du bere datuak tratatzeko profilak egiteko, bai eta bere datuak segmentatzeko ere. Aipatutako tratamenduek erabiltzaileek Webgunearen trafikoa eta erabilera ezagutzeko estatistikak aztertzea eta gauzatzea izan dezakete, bai eta haien gustuak eta lehentasunak zehaztea ere, beraien interesen arabera promozio informazioa bidaltzeko.\nb. Hirugarrenen izenean komunikazio komertzialak bidaltzea\nABSER-ek zure datu pertsonalak tratatu ditzake, datu pertsonalak tratatzeko baimena eman baduzu gutun bidez, telefonoz, posta elektronikoz, SMS / MMS bidez edo honako hauekin lotutako enpresen komunikazio bidezko komunikazio, merkataritza komunikazio edo informazioaren bidez. sektoreak:\nFinantzarioa: Finantza entitateen maileguak eta Aseguruak.\nKontsumo Masiboa: Elikadura, Moda eta dekorazioa, osasuna eta edertasuna, Ehungintza, Etxea, Osasuna, Edertasuna eta Zaintza Pertsonala, Bulegoko materiala, Automobilgintza, Farmazia eta Garbiketa, Altzariak\nAisia: Turismoa, Editoriala, Jostailuak, Bilduma, Kirolak, Zaletasunak, Komunikazioa, entretenimendua, Turismoa, Dekorazioa eta barne diseinua, Lorezaintza, Argazkia, Irudia eta Soinua\nTelekomunikazioak: telekomunikazioak, teknologia eta Interneteko produktuak eta zerbitzuak.\nAutomozioa: Automobilarekin, Motorrekin eta Kamioiekin lotutako produktuak eta zerbitzuak.\nGKE: GKEekin lotutako produktuak eta zerbitzuak\nBitxiak eta harribitxiak: bitxiekin, bitxigintzarekin eta harribitxiekin lotutako produktuak eta zerbitzuak.\nEnergia eta ura: elektrizitatearekin, hidrokarburoekin, gasarekin eta urarekin lotutako produktuak.\nPrestakuntza: hezkuntza arloarekin lotutako produktuak eta zerbitzuak, testuliburuak, eskola edo prestakuntza materiala, presentzialak eta urrutiko ikastaroetako eskaintzak, etab.\nc. Datuak hirugarren enpresetara transferitzea\nZure datuak b) puntuan zerrendatutako eta zehaztutako sektoreekin lotutako enpresei transferitu ahal izango zaizkie.\nEsleipenaren xedea izango da zure interesekoak izan daitezkeen informazio eta komunikazio komertzialak konpainiek bidalitako, gutun bidez, telefonoz, posta elektronikoz, SMS / MMS bidez, berehalako mezularitzaz edo beste komunikazio bide baliokide batzuez.\n4. Datuen egiazkotasuna\nErabiltzaileak emandako datu pertsonalak egiazkoak direla bermatzen du eta ABSER-i aldaketa horien berri emateaz arduratuko da. Erabiltzailea izango da emandako datuen egiazkotasunaren erantzule, eta ABSERrek gordeta izango du datu faltsuak eman dituen Erabiltzailea erregistratutako zerbitzuetatik kanpo uzteko eskubidea, Legean egin daitezkeen beste ekintza batzuen kalterik gabe.\nDatuen Babesari dagokionez ardurarik handiena izatea gomendatzen da segurtasun tresnak erabilita, eta ABSER ez da legez kanpoko datuak lapurtu, aldatu edo galtzearen erantzule izango.\n5. Datuen kontserbazioa\nEmandako datu pertsonalak ABSERrek gordeko ditu, Erabiltzaileak ABSERen zerbitzuetatik harpidetza eteteko borondatea adierazten ez duen bitartean eta konpainiaren produktuei buruzko informazioa jasotzeko helburuarekin.\n6. Erabiltzailearen eskubideak bere datuekin lotuta\nErabiltzaileak eskubidea du (i) bere datu pertsonaletara sartzeko, baita (ii) zehaztugabeko datuak zuzentzeko eskatzeko edo, hala badagokio, (iii) ezabatzeko eskatzeko, (iv) bere tratamendua mugatzeko eskatzeko. datuak, (v) zure datuak prozesatzearen aurka (vi) zure datuak ahazteko eskubidea gauzatu eta (vii) eramangarritasuna eskatzeko.\nEskubide horiek baliatzeko, beharrezkoa da Erabiltzaileak bere nortasuna ABSERi frogatzea, Nortasun Agiri Nazionalaren edo Zuzenbidean indarrean dagoen beste edozein baliabideren fotokopia bidaliz.\nErabiltzaileak eskubide horiek guztiak balia ditzake info@desarrollum.com helbide elektronikoan, eskaeraren zergatia adieraziz.\nErabiltzaileak bere eskaera posta arruntez ere bidali dezake helbide honetara:\nSabino Arana kalea 64. zenbakia, K lokalean\nPosta elektronikoa: 48640\nErabiltzaileak beste edozein bide administratibo edo auzi-ekintzei kalterik egin gabe, Kontrol Agintaritzari erreklamazioa aurkezteko eskubidea izango du, batez ere ohiko bizilekua, lantokia edo ustezko arau-haustea egin duen lekuan. zure datu pertsonalen tratamendua araudira egokitzen ez dela uste baduzu, baita zure eskubideak gauzatzearekin pozik ez egotea ere.\nErreklamazioa aurkeztu zaion gainbegiratze agintaritzak erreklamatzaileari erreklamazioaren nondik norakoen eta emaitzen berri emango dio.\nBere bezeroen eta bisitarien pribatutasuna eta datu pertsonalak babestea oso garrantzitsua da ABSERrentzat. Hori dela eta, ABSERrek bere esku dagoen guztia egiten du zure datuak gaizki erabiltzea saihesteko. Baimendutako langileek soilik sar ditzakete zure datuak.\nABSER-ek datu pertsonalen babes-mailak mantentzen ditu aplikagarri den araudiaren arabera eta eskura dituen bitarteko tekniko guztiak ezarri ditu Erabiltzaileak emandako datuak galtzea, erabilera okerra, aldaketa, baimenik gabeko sarbidea eta lapurreta ekiditeko. Webguneen webguneak, Interneteko segurtasun neurriak ezin direla menderatu jakinaraztea eragotzi gabe.\nABSERek konpromisoa hartzen du datu pertsonalen inguruko sekretu eta konfidentzialtasun betebeharra betetzeko aplikagarri den legeriaren arabera, eta tratamendu segurua emango die, hala badagokio, gerta daitezkeen datuen nazioarteko transferentzietan eta transferentzietan.\nPribatutasun politika honi buruzko zalantzarik baduzu, jarri gurekin harremanetan info@lightofwork.com helbide elektronikora


otsaila | 2010 | Mendiko behatokia | Page 2\n2010(e)ko otsailaren 14a\nElurteko txori gajoak\nGaur niri tokatu zait. Patxaran kopaxkaren aingerukeri guztiak komentatu, goraipatu, kantatu, olestu ditugunean (abiatzen garenean ez baikara kamusten, eta are beste kopamutturren baten opariaxka pizten saiatzen garenean), ondorengo kontu etentxoa josteko edo, hor hasi zait gure ermano maitagarria:\n– Aizak, Pello, ta noiz kontatu behar diguk irratiaren historiatik? I\n2010(e)ko otsailaren 12a\nZintz eta zintz\nKatarroa eta eztula badabilkigu aporrillo azken bi asteotan. Gaurko gosarittikian, ‘al atake’ sartu aigu ermano baserritarra. Berak gripea udazkenean nozitu baitzuen, mantxo asko eta burumakur.\n– Motellak! Hi al hintzan gaurko meza zintz eta zintz, zintzatu beharraren zintzatuz, guztioi zintzarrotsetan pasarazi digukena\n2010(e)ko otsailaren 9a\n– Hi, olerkitxo bat egin diat. 87 urte, odola moteltzen azken honetan, hezur junturak ere ukenduaren losintxa faltan, eta elur faltsoxka hau ttontto-ttontto hain pulamentu gabe, zuritu ezinik ikusteak, tristetu egin neok, eta hauxe idatziz, zer izango eta, barruko halako argixintatxo bat topatu diat\n2010(e)ko otsailaren 8a\nBokaziorik ba ote?\nHurrengo hauteskundeak noiz ote diren, halaxe supituan atera da konbestazino gaur gosarittikian. Data izan da gutxieneko, agudo jorratu baititugu hautagai ta sozio, alderdi bakoitzak propagandarako dituen gastuak bezala, lan zailenetarako nola gero eta alderdikide ta zale gutxiago dauzkaten\n2010(e)ko otsailaren 6a\nEz, ez: ez noa nire maisu ta frailekide jatorrari eskutitzik idaztera. Bestelakoa da kontua: oso bestaldekoa ere.\nImanol Muruari irakurriberria nion hemen gertuan, H\n2010(e)ko otsailaren 5a\nAgata donea debozio handi ta biziko santia izan zela gauza ziurra da. Eta ziurrago zenbat eta liburu gehiago araka eta aztertu. Santa-eskea deitura bera, bitxia da. Hainbeste eskari egin izan dira gure herri eta auzoetan: erretako baserriaren alde, desgraziren baten ondorioak arintzeko, ta baita piztiren bat harrapatutakoan ere, axeriren bat kasu, etxez-etxe huraxe erakutsiz, oilategi guztien onurako izan zenez, erreal edo pezta baten saria eskatuz\n2010(e)ko otsailaren 4a\nGaur arrats honetan\n2010(e)ko otsailaren 2a\nSerioxamar hasiak ginen: baina bukatu!? Hura zen juerga, hura!\n2010(e)ko otsailaren 1a\nBalio dugu, balio dugunez!\nBagenekien euskarak balio zuena. Ez, ordea, hain prezio altuan zeukatenik. 4.601 euro isundu omen zizkion guardazibilak kamioi gidariari. Disparate mortalen bat egina izango zuelakoan, jakin nahi, bada, isunaren pisuko arrazoia norainokoa ote zen eta


Ni urlia naiz, eta bakarrik nago — Eibar.ORG | Eibarko peoria\nHemen zaude: Hasiera / Blogak / Amatiño / Ni urlia naiz, eta bakarrik nago\nNi urlia naiz, eta bakarrik nago\nAmatiño 2012/05/08 22:00\nGazte jendeak txotxolokeriatzat joko du eta kritikari zorrotzak arinkeriatzat, baina sei hamarkadatik gorako dibortziatua, alarguna edo jubilatu soila nekez aspertuko da gero, bere burua behin baino gehiagotan ikusiko du-eta Marigold hotelaren ostatatuen artean.\nKomedia latza, zahartzaroa bera bezain jostirudi lakarra, adinduen nahiek eta gurariek nabarmen gehiago baitute iharretik eta idorretik, ahaletik baino. Edozein modutan, zer gerta ere, sekula ez omen da berandu adiskidetasuna, maitasuna, amodioa edo geroko gerotan utzitakoak behingoz egin nahi eta egin ahal izateko.\nGoi-goi mailako aktore-aktoresa (Tom Wilkinson, Judi Dench, Maggie Smith, Ronald Pickup, Penelope Wilton, Celia Imrie eta Bill Nighy) simurtuak, elkarrizketa biziak, hausnar xume bezain mamitsuak, ironia anglosaxoia, britainiar burgesiaren gainbehera eta eurozentrismoaren patetismoa.\n“El exótico Hotel de Marigold” ez da inondik ere zazpigarren artearen altxorra errotik aberastuko duen filma baina bai, ostera, ordu t´erdiz imintzio alaitsuetan irribarrez pasatzeko abagunea. Azpimarragarri, haatik, denetariko zirikadak eta eztenkadak etengabe biltzen dituen filmak zein serio eta normaltasun handiz azaltzen duen homosexualitatea.\nNi urlia naiz, eta bakarrik nago. Ni sandia naiz, eta bakarrik nago.\nMaggie Smith, Ronald Pickup, Bill Nighy, Penelope Wilton, Celia Imrie, Judi Dench eta Tom Wilkinson\nBa neuk be ikusi neban pelikula hori eta gustau jatan. Kasualitatez ikusi, ez nekan eta asmorik horra sartzeko, baina azkenian, zoriak eruana eta pozik urten. Eta "gazte jendeak" zer pentsatzen daben... ba ni zeu baino ixa 20 urte gaztiagua naiz, ea bardin-bardin pasau neban ondo. Horretara, ez da edade kontua.


Elkartasun mezua adierazi nahi diogu Argentinako langile klaseari | LAB SINDIKATUA\nNazioartea Idazkaritza Elkartasuna Elkartasun mezua adierazi nahi diogu Argentinako langile klaseari\nElkartasun mezua adierazi nahi diogu Argentinako langile klaseari\nLAB sindikatuak gaurko deituta dagoen greba orokorrari begira Argentinako herriari eta bereziki bertako langile klaseari elkartasun mezu hau helaraten dio. Greba orokor hau CTA de los Trabajadores, CTA Autónoma, Pablo Moyanok zuzentzen duen Kamioi gidarien sindikatuak, Smatak, Banku langileen sindikatuak, Eredu Nazionalera Fronte Sindikalaren barne diren 70tik gora diren eragile sindikalek, hainbat gizarte eragilek eta bestelako eragilek deitu dute.\nGreba orokor berri hau Argentinako herriak Macriren gobernuak inposatzen dizkion politika ekonomiko eta sozialekiko duen haserrearen adibide garbia da, hasteko herrialdean dagoen soldaten atzerapenaren salaketa garbi bat delarik. Aldi berean, Lan Erreformaren saiakera kontrako greba orokorra izateaz gain, Argentinako gobernuaren eta Nazioarteko Diru Funtsaren arteko akordioa eta prezioen igoera ikaragarria salatzen da. Hau guztiaz gain, deitzaileek pentsio sistemaren erreformaren indargabetzea exijitzen dute, pentsio duin batzuk aldarrikatzen dituzte.\nAipatutako guztiagatik, gure elkartasun eta babes guztia bidaltzen diogu Argentinako langile klaseari. Greba eguna Macriren gobernuak inposatzen duen eredu neo-liberal eta ultra-eskuinaren kontrako erakustaldi masibo bat izatea espero dugu. Inolako zalantzarik gabe, Argentinako gobernuak, Macri historiaren zakarrontzira bidaltzeko gogo biziz dagoen herri duin bat aurkituko du parez-pare. Atzera begiratzen dugunean, Mauricio Macriren gobernua hodei beltz bat bakar izan dela ikustea espero dugu, behin ekaitza baretuta zerua ireki eta askatasun, justizia sozial eta duintasun errebeldez beteriko zeru ertza marraztuko duena.


Tekniko batek (arkitekto edo arkitekto tekniko) begiz ikuskatu ondoren idatzitako txostena eta irizpena, eraikin baten kontserbazio-egoera adierazten duena.\nInteresa duen edozeinek, edo haren ordezkariak, egoera hauetako batean dagoen eraikin baten Jabekideen elkargo baten izenean:\nNagusiki bizitegi-erabilera izan eta 50 urte baino gehiago dituzten eraikin guztiak. Urteak kontatuko dira oin berriko obrak edo, bestela, eraikinaren birgaitze integrala amaitutako egunetik aurrera.\nSalbuetsita geldituko dira nagusiki bizitegi-erabilera izan eta legezko hondamendi-egoeran deklaratutako eraikinak.\nKontserbazio, irigarritasun edo efizienzia energetikoa hobetzeko lanak egiteko diru-laguntza publikoak eskuratu nahi dituzten eraikin guztiek EITa egin beharko dute diru-laguntzaren eskaera egin baino lehen, eraikinaren aintzinatasuna edozein dela ere.\nE-00 ESKABIDE GENERIKOA\n- Ikuskapenen ondoriozko txostena eta irizpena, XML artxiboan eta pdf formatuan, CD euskarrian ("euskoregite" programarekin bateragarri).\n- Erabilera- eta mantentze-planaren jakinarazpena (117/2018 Dekretuaren II. eranskineko ereduaren arabera).\nEITa eta Erabilera- eta mantentze-planaren jakinarazpena, pdf eta xml (zip) formatuetan aurkeztuko dira.\nEITa AURKEZTEKO EPEA\n- LEHEN EITa: eraikinak 50 urte bete, eta hurrengo urtearen barruan.\n- PERIODIKOTASUN: 10 urte, Udalean aurkezten denetik kontatuta.\n- KASU PARTIKULARRAK:\nEITa egin eta 6 hilabete baino gehiago pasatzen badira udaletxean aurkeztu gabe, Udalak eraikinaren jabeei eska diezaieke txosten eguneratu berri bat aurkezteko.\nBide publiko edo erabilera publikoko gune baterako fatxadarik ez duten familia bakarreko bizitegi-erabilerako eraikinek EITa aurkeztu behar dute Udalak hala eskatzen badie, bestela ez.\nLegezko hondamendi-egoera deklaratzeko prozedura baten xede diren eraikikek etenda edukiko dute EITa udaletxean aurkezteko obligazioa.\nOharra: eraikinaren ikuskapen teknikoa udaletxean aurkeztu behar ez izateak ez du hura egitetik salbuesten.\nEusko Jaurlaritzaren Ataria EITari buruzko informazio eta kudeaketarako:\nEuskarri digitala (PDF), pertsona fisikoek izan ezik, horiek aukera baitute formatu digitalean edo paperean aurkezteko.\nAle kopurua: 1, beste Administrazio batzuek parte hartzen ez badute.\nUdalak bere gain hartzen du kostu osoa.\n- 117/2018 DEKRETUA, uztailaren 24koa, Euskal Autonomia Erkidegoko eraikinen ikuskapen teknikoari buruzkoa.\n- 3/2015 Legea, ekainaren 18koa, Etxebizitzarena\n- 7/2015 Legegintzako Errege Dekretua, urriaren 30ekoa, Lurzoruaren eta Hiri Birgaitzearen Legearen testu bategina onartzen duena.\n1.-Eskaria erregistratu, dokumentazioa eskaneatuta.\n2.- Dokumentazioaren azterketa administratiboa egin.\n3.- Zuzentzeko eskatu (10 egun baliodun).\n4.- Eskumena duen Sailari bidali.\n5.- Eskariaren analisi teknikoa egin.\n6.- Teknikariek eskatutako zuzenketa egin.\n7.- Txosten teknikoa egin.\n8.- EITa Eusko Jaurlaritzaren EUSKOREGITE programaren Erregistroan txertatu.\n9.- Interesa duen pertsona edo erakundeari jakinarazi, adierazirik, hala badagokio, Irizpenean adierazitako akatsak zuzentzeko epea.\n10.- Babestutako eraikinen kasuan, Udalak Ikuskapenaren emaitza jakinarazi beharko dio, telematikoki, Gipuzkoako Foru Aldundiko Kultura Departamentuari.\n11.- EITa egin eta gero akatsak zuzentzeko obrak egiten badira, behin obra horiek bukatuz gero, "Akatsak Zuzendu Izanaren Ziurtagiria" aurkeztu beharko udaletxean, hasierako EITa aurkeztutako modu eta formatu beretan (papera eta pdf eta xml formatuak dituen CDa).


Osakidetzako Giza Baliabideetako zuzendariak ere kargua utziko du | Gizartea | Berria\nJuan Carlos Soto, Maria Jesus Mujikaren alboan, irailean egindako agerraldi batean. JAIZKI FONTANEDA / FOKU Tamaina handiagoan ikusi\nOsakidetzako Giza Baliabideetako zuzendari kargua utziko du Juan Carlos Sotok datozen egunotan. Atzo iluntzean eman zuen albistea eldiarionorte.es atariak, eta hainbat hedabidek zabaldu zuten, baina ez dago argi zergatik utziko duen postua, eta dimisioa emango duen ala Eusko Jaurlaritzak kargutik kenduko duen. Osakidetzako lan eskaintza publikoko (LEP) azterketetan atzemandako filtrazioen ingurumarian kargua utziko duen bigarren arduradun politikoa da Soto; azaroan Maria Jesus Mujika Osakidetzako zuzendariak dimititu zuen.\n2017ko abuztuan hartu zuen Sotok Giza Baliabideetako zuzendari postua —2006tik 2009ra zuzendariorde izana zen—, Jose Maria Armentiaren ordez. Karguan urte eta erdi egin ostean utziko du, oposizioetako iruzurrak kalte eginda. Filtrazioen inguruko krisia kudeatzen aritu da, jendaurrean zein Osakidetza barruan; duela bi hilabetera arte, Mujikaren alboan. Hedabide batzuen arabera, gainera, lan eskaintza publikoetako irregulartasunen berri izan zuen Sotok, auzia jakinarazi aurretik. Horren harira, haren dimisioa galdegin izan dute oposizioko talde politikoek.\nEkainetik, ekaitz betean\nOsakidetzan egindako LEP handiena izan zen iazkoa, baina polemikak inguratuta egon da ekainetik. Anestesia espezialitateko azterketarekin lehertu zen: proba egin baino lehen, notarioarenera jo zuten hautagai batzuek, eta idatzita utzi zuten nortzuek gaindituko zuten etsamina; asmatu egin zuten. Mediku espezialisten beste arlo batzuetara ere zabaldu ziren susmoak —notetan agertutako alde handiak hauspotuta, besteak beste—, eta Osakidetzako langile batzuen testigantzek berretsi zuten halako filtrazioak «ohikoak» izan direla urteetan.\nSindikatuek hemeretzi kategoriatan atzeman zituzten filtrazioak edo irregulartasun zantzuak, baina Osakidetzaren barne ikerketak zortzi diziplinari baino ez zien erreparatu. Hiru espezialitatetako azterketak berriz egin behar zirela ebatzi zuen: Kardiologia, Angiologia eta Kirurgia Baskularra, eta Anestesia. Dena den, azken azterketa hori bertan behera utzia du Gasteizko Administrazioarekiko Auzietako 3. zenbakiko Epaitegiak behin-behinean: filtrazioen inguruko auzia epaitegietan argitu arte probarik ez errepikatzea erabaki du —espero izatekoa da gainerako etsaminak ere etengo dituztela—. Fiskaltzak martxan du auziari buruzko ikerketa —zortzi espezialitatetako prozesuak aztertzen ari da—, baina luze joko du instrukzioak: gutxienez, udara arte. Arartekoak ere txostena ireki zuen; urtarrilean aurkeztuko ditu ondorioak.\nEremu politikora ere zabaldu da ekaitza, baina mezu kontrajarriak igorri izan ditu Jon Darpon Osasun sailburuak. Uztailean, Osakidetzaren barne ikerketak ondorioztatu zuen ez zegoela «ardura indibidualik egozteko frogarik», eta hori sutsuki defendatu du kontseilariak; azaroan, berriz, dimisioa eman zuen Mujikak, eta, handik astebetera, lekuko gisa deklaratzera deitu zuen fiskalak.\nKudeaketari lotutako soslai bat hautatu zuten Mujikaren ordezko: Juan Diego Casalsi egokitu zaio krisia bideratzea. LEPa kudeatu zuen taldean egin ditu lehen aldaketak, baina harago doa sindikatuen eta alderdi batzuen eskaera: oposizioen eredua irauli nahi dute. Darponek aitortua du aldaketa batzuk egin behar direla; 2019ko lehen hiruhilekoan aurkeztuko du «eredu berria», baina 2020ko lan eskaintzara arte ez dute martxan jarriko.


14 otsaila, 2018 Gure lurra 786\nOrdiziako Euskal Herria kalean dago Goierri Nekazal Kooperatiba, orain guztiz berritua.\n2020an sortu zeneko lehenengo mendeurrena ospatuko du Goierriko Nekazal Kooperatibak. 1920an sortu zen sindikatu gisa, «baserritar txikientzako elkartasun izpiritua sustatzeko». Ordizian eta Olaberrian dituzte dendak.\nOrdiziako Goierri Nekazal Kooperatibak barruak berrituta ireki ditu ateak urtea hastearekin batera. Itxura modernoa eta erakargarria estreinatu ditu, baina oinarri-oinarrian betikoa izaten jarraitzen du.\nEgun ezagutzen dugun Goierriko Nekazal Kooperatiba 1920ko irailaren 29an sortu zen Ordizian Sindicato Agricola Alkartasuna de Villafranca izenarekin. Inguruko 28 baserritar eta baserrizalek osatu zuten. Jasota dauden dokumentuen arabera, Vicente Aranburu izan zen orduko lehendakaria.\nSindikatu gisa egituratu zen orduan. Bere helburuen artean, besteak beste, honako hau azpimarratzen da akta liburuan: «Gure nekazaritzaren garapenean baserritar txikiontzako elkartasun espiritua sustatzea eta ikusi araztea». Akta liburu hori 1939. urtera bitartean dago idatzita. Ondoren, 36ko gerraren ondorioz, urte batzuetako dokumenturik ez da topatu.\nKooperatibako lehendabiziko langilea Matias Arregi izan zen. Martzelo Agirrek hartu zuen gero erreleboa, eta 1945ean Migel Zubeldia hasi zen. 1998an jubilatu zen Zubeldia, eta haren lekukoa hartuta hasi ziren egun lanean diharduten Pako Furundarena eta Izaskun Altuna.\nOrdiziako dendako jarduna garai hartan faltan zeuden elikagaien salmentara bideratu zen hasierako urteetan: ardoa, olioa, cognaca, anisa, eta abar. Ardoa eta olioa ontziratu gabe —granelean— saltzen zen batez ere. 1945 urtetik aurrera pentsuarekin ere lanean hasi ziren.\nPixkanaka Ordiziako denda txiki gelditu zen, eta 1982an Ordiziako industrialdean lurra erosi eta biltegi bat egiteko proiektua abian jarri zen. Ordiziako Udalak, ordea, ingurune industrialean biltegia irekitzeko baimenik ez zion eman kooperatibari eta, ondorioz, erositako lur-saila saldu eta 1985ean Lazkaibarren zegoen eraikin bat erosi zuten bazkideek. Hantxe egon ziren 1990era arte, harik eta behin betiko Olaberrian kokatu arte.\nGaur egun Ordiziako dendak eta Olaberriko biltegiak aktibo jarraitzen dute.\nGoierriko Nekazal Kooperatiba 2020ra begira dago orain, bere lehen mendeurrena ospatzeko gogoz.\n« Goierrik 69.000ko mugari eusten dio\n«Adimen emozionala derrigorrezko ikasgaia izan beharko litzateke eskolan» »


Industrialdea, Eztala eta Iraetako tunela berbagai osoko bilkuran - Antzuola - Goiena.eus\nIndustrialdea, Eztala eta Iraetako tunela berbagai osoko bilkuran\nMaider Arregi 2017-11-15 13:07\nAtzo, martitzena, egin zen azaroko ohiko osoko bilkura. Baina, mahai gainean jarritako gai zerrendaz gain, herriko bestelako gaiek ere hartu zuten hitza: industrialdearen egoerak, Eztalako aldagela aurrefabrikatuak edo Iraetako tunelak, besteak beste.\nHainbat gai onartu zituzten martitzeneko ohiko osoko bilkuran. Tartean, Goizper enpresaren eskaeraz, Antigua auzoan daukan lur industrialaren egokitzapenerako xehetasun azterketa onartzea. "Goizperrek, daukan aterpea ixtea gura du eta bertan orain ez dauzkan metro batzuk eraikitzea. Kontua da gune horretan Goizperrek ez daukala hor gehiago eraikitzeko aukerarik. Baina, ondoan badauka beste orube bat eraikitzeko baimenarekin. Hortaz, onartu duguna da ezin eraiki dezakeen azalera hori bestetik kentzea", argitu du Antzuolako alkate Beñardo Kortabarriak.\nHonekin lotuta, ezinbestez atera zen gaia izan zen industrialdearen egungo egoera. Izan ere, Antzuolako Udalak Eusko Jaurlaritzako Ingurumen sailetik ezezkoa jaso berri du. Baina, zein da egoera une honetan? "Egoera da orain dela urtebeteko berdina. Norabide jakin batean lan bat egin genuen eskuartera etorri zitzaigun aukera bat aprobetxatuz. Eta ezustekoa etorri zaigu. Orain urtebete bezala ez daukagu industrialderik eta enpresek aktibitatea garatzeko tokirik ere ez dute. Orain burmuina estutu eta ikusi beharko dugu ea Antzuolan behar horri erantzuna emateko beste tokirik badaukagun", argitu du Kortabarria alkateak.\nKataluniako errepublikaren gaineko bi mozio aurkeztu ziren: bat EH Bilduren eskutik eta bestea EAJk aurkeztua. Eta biak onartuak izan ziren. Miren Gallastegi sozialistak aurkako botoa eman zuen: "Elkarrizketaren aldeko apustua egiten dugu eta epaileak dioena errespetatzen dugu; hala ere, uste dugu irtenbide judiziala ez dela arazo politiko baten emaitza izan behar".\nArmarria aldatzeko erabakia berrestea\n"Udal armarria aldatzeko prozesua aurrera joan zen bere garaian: txostena egin zen, Eusko Ikaskuntzatik pasa zen eta osoko bilkurak ere onartu zuen. Kanoiak kendutako armarria ofizial egiteko bidea, alegia berrestea gura dugu. Izan ere, 2014ko erabaki hori geldirik geratu zen Diputazioan", azaldu zuen alkateak. Orain, osoko bilkuran, adostu zen hori berriro adostu dute indarra emateko aldaketa horri.\nOsoko bilkurako gaiez gain azaleratutako gaia izan zen Iraetako tunelaren egoerarena. Izan ere, Gipuzkoako Diputazioak hasi ditu hau konpontzeko lanak. "Urte eta erdiren ostean hasi dira Iraetako tunela konpontzeko lanak. Espero dugu urtea bukatu baino lehen lan horiek bukatzea eta bidegorriko zati hori herritarrendako berriro erabilgarri egotea".\nEztalako futbol zelaian jarrita dago jada Udalak enkargatutako aurrefabrikatutako aldagela. Baina, aldagela horiek jartzeko bertan zegoen estalpea edo aterpea lekuz ere aldatu dute eta ohiko aldagelen eta bulegoaren aurrean jarri dute orain aterpea. Hala, aurrefabrikatutako aldagelak taberna ondoan jarrita daude, erabilgarri.


Uberan - Euskal Idazleen Elkartea - "Kanpotik datozenei Literaturian murgiltzea erraztu nahi diegu"\n"Kanpotik datozenei Literaturian murgiltzea erraztu nahi diegu"\nBernardo Atxagaren ekitaldi batekin abiatuko da LiteraturiaAsteartea, 2015-02-17\nLarrabetzun abiatu zen Literaturia. Iaz Zarautzen ospatu zen ordea. Aurten ere, Zarautz izango da literaturazaleen topaleku. Maiatzaren 29tik 31ra, eta ardoa izango du ardatz. "Iaz trantsizio urtea izan genuen, eta hasi baino lehenago ere esan genuenez, saiakera-akats metodoan oinarritutako esperimentu bat izan zen. Ikusi genuenarekin eta jasotako kritiketatik, asko ikasi dugu, eta aurten, saiatu gara iaz detektatutako akatsak konpontzen". Ana Galarragak eman dizkigu aurtengo edizioaren hainbat xehetasun.\nAnjel Lertxundi, Arantxa Urretabizkaia, Bernardo Atxaga, Harkaitz Cano, Itxaro Borda, Karmele Jaio, Jon Alonso, Danele Sarriugarte, Edorta Jimenez, Mursego, Uxue Alberdi, Dejabu panpin-laborategia, Jule Goikoetxea... Oraingoz, idazleen izenak baino ez dituzte aurreratu. Laster emango dituzte ekitaldiak eta egitarauaren xehetasun denak argitara. Bien bitartean, Literaturiako lan-taldearengana jo dugu, eta hauek eskaini dizkiguten azalpenak.\nBeste urte batzuetan ez bezala, honakoan ardatz jakin bat hautatu duzue: ardoa. Oso literarioa dena, bestalde.\nHori da. Liburuez gain, beste amu bat jarriko dugu, jendeak kosk egin eta Literaturiara etor dadin. Zarautzek baditu beste osagai erakargarri batzuk ere: hondartza, giroa, herria bera.... baina literaturarekin zerikusia izatea nahi genuen, ez izatea apaingarri soila. Bide batez, dena ardatz jakin baten inguruan gorpuzteak, iruditzen zaigu sendotasuna eta koherentzia eman diezaiokeela. Eta, bide batez, guri aitzakia ematen digu literaturaz hitz egiteko, beste gorputzaldi batekin, ez hain formala, hain elitista, baizik eta kalekoa, tabernakoa, eta ganberroagoa.\nIaz, gune ezberdinak egokitu zenituzten. Aurten ordea, Garoa eta Modelo Aretoa izango dira bi aterpe nagusiak. Solasaldiak eta ikuskizunak izango al dira 2015eko eskaintza osatuko dutenak? Argitaletxeen azokarik ez al da izanen?\nIaz trantsizio urte izan genuen, eta hasi baino lehenago ere esan genuenez, saiakera-akats metodoan oinarritutako esperimentu bat izan zen. Ikusi genuenarekin eta jasotako kritiketatik, asko ikasi dugu, eta aurten, saiatu gara iaz detektatutako akatsak konpontzen.\nHorregatik, Literaturia hiru hanka izatea proposatu dugu, eta haietako bakoitzak leku jakin bat izatea: emanaldiak Modelon izango dira; liburu-aurkezpenak, Garoan, eta azoka, iaz bezala, Modelo eta udaletxe artean dagoen oinezkoen kalean (hor egiten dira, bestela ere, beste azokak: eskulangintzakoa, produktu ekologikoena...).\nHorrekin, kanpotik datozenei Literaturian murgiltzea erraztu nahi diegu, eta, bestetik, giroa sortzeko eta harremanak izateko egokiagoa dela uste dugu. Izan ere, leku berean egingo dute topo literaturazaleak eta idazleak, ikusleak eta sortzaileak... Eta solas egiteko eta eztabaidatzeko aukera izango dute, ardo bat hartzen duten bitartean (ardorik nahi badute, noski).\nBo, eta esan dut azoka Literaturiaren hanketako bat dela... Bada iazkoa baino handiagoa izango da, igandean ere izango baitugu, eguerdira arte. Horrek antolatzaileoi ekartzen digu jende gehiagorengana jo behar izatea, laguntza eske, baina hori ere zeharo pozgarria izaten ari da, inguruko guztiak gogotsu baitaude laguntzeko eta parte hartzeko. Eta hori da, nire iritziz, Literaturia norberarena ere badela sentitzeko modurik onena.\nEgitaraua osatzen arituko zarete oraindik. Izen batzuk eman dituzue aditzera. Baina ekitaldi zehatzen bat aurreratzeko moduan al zaudete?\nEgitaraua lotuta dugu, joango zarete jakiten. Egia esan, beldur pixka bat ere ematen du goizegi ematea xehetasunak, oraindik denbora asko falta baita eta edozer gerta liteke tartean, baina, bai, dena lotuta dugu, eta, harrokeriarik gabe esan dezakegu potentea dela. Irailean hasi ginen lantzen, eta pribilegiatu hutsak gara, guk nahi genuen egitaraua osatzea lortu baitugu, nahi genituenekin. Oso-oso eskertuta gaude guztiei.\nAurrerapen gisa, jakin Bernardo Atxagak Literaturiaren aurre-ekitaldi bat egingo duela, maiatzaren 14an, Zarauzko Garoan.\nIaz ospatu zen lehen aldiz Literaturia Zarautzen. Orduko esperientzia baliagarri izango zitzaizuen bigarren edizio hau antolatzeko garaian, ezta?\nBai noski. Esan bezala, pila bat ikasi genuen. Gainera, ez nintzen txantxetan ari kritikena aipatu dudanean; guretzat benetan izan dira baliagarriak jakiteko jendeari zer iruditu zaion ondo eta zer ez. Eta aurten ere izango dugu zer ikasi!


Joseba Fernandez: «Oso garesti egongo dira puntuak aurtengo Eusko Label ligan» | Kirola | Berria\nNoiz sortua: 2019-05-31 00:30:00\nJoseba Fernandez. Urdaibaiko entrenatzailea\n«Oso garesti egongo dira puntuak aurtengo Eusko Label ligan»\nGutxi lehiatu da neguan 'Bou Bizkaia', eta ikusmina dago zertarako gai izango den lehiaketan. Joseba Fernandez lasai dago; uste du ondo ari direla lanean, baina nabarmendu du zaila izango dela irabaztea.\nHirugarren denboraldia du Joseba Fernandezek (Pasai Donibane, Gipuzkoa, 1974) Urdaibaiko entrenatzaile lanetan, eta udararako prestakuntzaren azken txanpan sartuta dabil, bihar Mutrikun eta etzi Ondarroan izango dituzten estropadak prestatzen. Arraunlariei emango zien bizipoza asteburuari so jartzeak, aurrekoan kolpea hartu baitzuten Ondarroan, trainerilletako Euskadiko Txapelketan, finalera sailkatu gabe geratu zelako Bermeoko taldea, faboritoen artean egonda.\nEuskadiko trainerilla txapelketa jokatu zenuten asteburuan, eta, Bizkaikoa irabazi berritan heldu zineten arren, Urdaibai ez zen finalerako sailkatu. Zer gertatu zen?\nGuk egindako akats baten eraginez geratu ginen igandeko finaletik kanpo. Lan ona egiteko ilusioarekin gindoazen, eta itxaropena geneukan finalean sartu eta txapelketa irabazteko lehian egoteko, baina kirolean horrelako akatsak gertatzen dira tarteka.\nBihar eta etzi, traineru estropadak dituzue, Mutrikun eta Ondarroan. Denboraldi-aurreko azkenak dira zuentzat; badator uda.\nGainean daukagu lehiaketa ofiziala, eta azken lanak lotzeko garaian gaude, prestakuntzaren azkeneko koskan. Ez gaituzte gonbidatzen Lekeitioko estropadara [ekaineko bigarren asteburuan]; beraz, bi estropada hauek izango dira guretzat azkenekoak lehia hasi aurretik, eta, gero, bi aste izango ditugu gauzak hobeto fintzeko, entrenamenduetan osatuko dugun lanaren bidez.\nZer moduz doa Urdaibairen prestakuntza?\nUstez, ondo. Gustura ari gara. Traineru berria erosi dugu, eta ari gara probak egiten, zaharra eta berria alderatuz. Taldea gero eta hobeto ikusten dut, arraunlariak oso jakitun daude aurten talde asko doazela aurrerapausoa ematera. Prest egongo gara liga hasierako erronkarako. Horrela ikusten ditut, behintzat, arraunlariak.\nNolakoa da traineru berria?\nAmilibia eraikitzailea orain egiten ari dena, modulu sistemarekin egina. Kroskoari dagokionez, ez dago aldaketarik; bai, ordea, barruan, zuakerrak eta saihetsak kenduta dituelako, popatik brankara, tubular sistemarekin. Gogortasuna ematen dio traineruari, eta ari gara probak egiten: ea hainbesteko gogortasuna beharrezkoa den edo ez, itsasoan zer ematen digun gogortasun horrek, arraunlarien indarra nola helarazten zaion ontziari, eta abar. Orain da probak egiteko garaia.\nTraineru jaitsieretan gutxi lehiatu zarete aurten. Zergatik?\nBeste aurrerapauso bat eman nahi nien bigarren taldeko arraunlariei eta taldeari, eta, horren atzetik nenbilenez, lehen bi taldeetako arraunlariekin egin nuen lan prestakuntzaren aurreneko zatian. Arraunlari gehienak oso gazteak dira. Nahasian ibili ginenez, hiru jaitsieretara joan ginen: Castro Urdialesera, Astillerora eta Pasai San Pedrora. Urtarrilean eta otsailean ez lehiatzea erabaki nuen hasieratik, goizegi izango zelako ongi aritzeko. Garai horretan, oso berde egoten gara beste taldeen aldean. Horregatik azaldu gara gutxi neguan. Urdaibairen moduko talde bati ez zaio gustatzen minutu erdiko atzerapena izatea horrelako estropada batean. Beste taldeekin alderatuta, hiruzpalau asteko atzerapena izaten dugu neguko prestakuntza garai horretan, eta arriskua izaten dugu sekulako egurra jasotzeko emaitzetan. Iaz, adibidez, Orioko jaitsieran izan ginen, eta uste dut Hondarribiak 27 segundo sartu zizkigula. Gero, udan, ondo ibili ginen, ez zigun kalterik egin emaitza horrek, baina ez du graziarik egiten egurra jasotzeak.\nGustura geratu zinen Castron, Astilleron eta Pasai San Pedron egindakoarekin?\nBai, oso gustura. Castron, nahasi egin genituen bi taldeak, eta bigarren eta laugarren izan ginen. Astilleron ere berdin atera ginen, eta bigarren eta hirugarren izan ginen. Pasai San Pedron ez ginen hain nahasita atera; Santurtzik erakustaldia eman zuen, baina oso gustura geratu nintzen gure lanarekin. Hantxe estreinatu genuen traineru berria, eta oso pozik geratu nintzen arraun egiteko moduarekin eta.\nBigarren taldeak onerako antzemango du udan prestakuntza nahasian ibili izana?\nBaiezkoan nago. Baikor izateko zantzuak ematen ari zait bigarren taldea, eta ilusio handia dugu uda ona egiteko.\nIaz bezala, aurten ere bigarren taldeko arraunlariren bat sartuko duzu lehenengo traineruan?\nAurreneko taldean, zortzi dira etxekoak, aspaldiko partez. Horretarako ere fitxatu ninduen Urdaibaik duela hiru urte, etxekoak eta ingurukoak indartzeko. Klubaren filosofiarekin zaila izango da hori erabat lortzea, baina aurten ere beste aurrerapauso bat emango dugu, pixkanaka bermeotarrek leku gehiago izan dezaten traineruan.\nZerk eman dizu atentzioa aurkariek prestakuntzako estropadetan egindakotik?\nHarritu, ez dakit... Ez nuke esango Oriok eta Zierbenak egindakoek harritu egin nautenik. Esate baterako, Zierbenak sekulakoa egin zuen distantzia luzeko Euskadiko Txapelketan. Ez nengoen han, baina, telebistan ikusita, ikaragarria izan zen nola egin zituen azken metroak. Iazko taldeko arraunlariak falta zaizkio, oso onak, baina ondo bete ditu zuloak arraunlari onekin. Oriorengandik beti espero dut onena, baliabideak dauzkalako. Etxeko estropadan, neguan, lan bikaina egin zuen, eta trainerilletan ere oso ondo dabil.\nAurten azkenaldian baino askoz zailagoa izango al da banderak irabaztea?\nUrtero izaten da zailagoa. Iaz, ondo asmatu genuen arlo guztietan, eta, Kontxakoa gertatu ez balitz, bete-betean asmatuko genuen emaitzei dagokienez. Prestakuntza oso ona izan zen, ondo zehaztua aurretik, eta ikusi zen Kontxako garaian asko irabazi genuela, uztailean liga bideratua utzi ondoren Euskadiko Txapelketa sakrifikatuz. Aurtengo datu eta parametro guztiak hartuta, ordea, puntuak garesti egongo dira ligan.


Herodes Antipas - Wikipedia, entziklopedia askea.\nJudea, K.a. 20\n39 (57/58 urte)\nHerod Archelaus (en)\nPhilip the Tetrarch (en)\nAlexander, son of Herod (en)\nHerodian dynasty (en)\nHerodes Antipas (antzinako grezieraz: Ἡρῴδης Ἀντίπατρος, Hērǭdēs Antipatros), Herodes Tetrarka izenaz ere ezaguna (Judea, K.a. 20 - Lugdunum Convenarum, 39) Galilea eta Pereako tetrarka izan zen (K.a. 4-39). Herodes I.a Handiaren eta Malthace samariarraren seme eta Herodes Arkelaoren anaia zen.\nErroman hazia izan zen, bere anaia Arkelaorekin eta bere anaiorde Herodes Filiporekin batera. Herodes Antiparen aita hil ondoren, Augusto enperadoreak Galilea eta Pereako tetrarkia eman zion. Bere anaiorde Herodes Filiporen emazte Herodiasekin ezkontza zalapartatsua izan zuen. Herodiasekin ezkondu ahal izateko, bere emazte legitimoa eta nabateoen (hiriburua Petran zuen arabiar herria) errege zen Aretas IV.aren alaba zena arbuiatu zuen. Haserre bizian, Aretasek Herodes Antipasi eraso zion, eta orduko hartan Siriako erromatar gobernaria zen eta geroago erromatar enperadore izango zen Viteliok eragotzi zuen Herodesen erabateko porrota.\nHerodes Antipasek bere aitaren eraikuntza lana jarraitu zuen. Seforis gotortu zuen eta bere hiriburu bihurtu; Perean Bet-Haramgo gotorlekua altxarazi zuen; eta, geroago, Tiberiades hiria (Tiberio erromatar enperadorearen omenez bataiatu zuena), Galileako itsasoaren ertzean, eta hiriburua hara eraman zuen (hiriak bere izena eman zion aintzirari, eta, denbora luzez, judutar kulturagune handia izan zen). Dirudienez, Herodiasek konbentzituta, Kaligulagana jo zuen, berriki enperadore izendatua izan zena, Judeako koroa eskatzera, une horretan bere iloba zen Herodes Agripa I.aren eskuetan zegoena. Erantzun gisa, Agripak Kaligula enperadoreari idatzi zion: bere osaba Herodesi leporatu zion partiarrekin Erromaren aurkako aliantza sekretu bat adostu izana. Ondorioz, Kaligulak, 39an, Herodes Antipas eta haren emaztea Saint-Bertrand-de-Commingesa (Lugdunum Convenarum) erbesteratzea agindu zuen, eta urte hartan bertan hil zen Herodes.\nHerodes Antipas Itun Berrian ageri da, Joan Bataiatzailearen hilketaren erantzule gisa, bere emazte Herodiasek konbentzituta (Markos 6:17-29, Mateo 14:3-12). Lukasen Ebanjelioan, Jesus Herodes Antipasen aurrean agertzen da, eta haren isekak jasaten ditu (Lukas 23:6-12).\nWikimedia Commonsen badira fitxategi gehiago, gai hau dutenak: Herodes Antipas\nMultimedia: Herod Antipas\nBNF: 12429396d (data)\nOrriaren azken aldaketa: 10 uztaila 2019, 00:30.


Udaberriko asteniatik babesteko lau gomendio — Gaztezulo\nUdaberriko asteniatik babesteko lau gomendio\nUdaberriko asteniatik babesteko lau gomendio Egun hauetan lur jota eta energiarik gabe zabiltza? Lau pauso hauekin buelta emango diozu! https://www.gaztezulo.eus/albisteak/udaberriko-asteniatik-babesteko-lau-gomendio https://www.gaztezulo.eus/albisteak/udaberriko-asteniatik-babesteko-lau-gomendio/@@download/image/gettyimages-640206132.jpg\nEgun hauetan lur jota eta energiarik gabe zabiltza? Lau pauso hauekin buelta emango diozu!\nUdaberria indar handiz iritsi da, eta alergia guztiak bueltatu zaizkigu polena eta bestelako partikula hegalariekin. Garai honetan, gure gorputzak neke handia nabari dezake, neguko lozorrotik esnatzen ari garelako, oraindik zeruan distira egiten duen bola argitsu horri ohitu ezinik. Baina lasai, nagitasun guzti hori gainetik astindu nahi baduzu, hemen dituzu geldu ezineko lau gomendio:\n1) UTZI ESTIMULANTEAK: Normala denez, nekatuta sentitzen garenean gorputza "esnatu" dezakeen zerbaiten bila jotzen dugu, dela kafea, tea, Coca-Cola, edari energetikoak... edari horiek unetxo batez berpiztuko gaituzte, baina ez dute arazoa konponduko, alderantziz. Edari guzti hauetan gure gorputza oraindik gehiago deprimitzen duten aurkari gogor bat ezkutatzen da: azukrea. Azukrerik gabeko edariak beraz, lasai edan!\n2) ELIKADURA OSAGARRI GUTXI: Beste ohiko bide bat bitaminak hartzea izaten da, baina kontuz horrekin; nahi beste bitamina irentsi ditzakezu, eta ez dute eragin handirik egingo, gorputzak horiek prozesatzeko muga bat duelako. Onena? Urte osoan zehar garaiko fruta eta barazkiak kontsumitzea, hala udaberrirako prest egongo gara.\n3) KONTUZ BIKINI OPERAZIOEKIN: Uda ate-joka nabari dugu, eta askok gorputza aldatzeko tentazioa izaten dute garai honetan. Telebistan argaltzeko milaka produktuen iragarkiekin bonbardatzen gaituzte, eta bat-batean gimnasiora joateko izugarrizko gogoak sartzen zaizkigu. Lasai hartu; gorputzari aldaketa bortitzak eragiten badizkiogu, nekea eta goibeltasuna eragingo dizkiogu. Hobe urtean zehar kirol apur bat egin, ondo jan eta garrantzitsuena, ondo lo egitea.\n4) BEGIRATU ELIKAGAIEN ETIKETAK: Azkenaldian kontsumitzaileek geroz eta gehiago egiten dute hau, eta obsesioan erori gabe, baina ohitura ona da. Ultraprozesatuak diren elikagaiak ekiditea ondo etorriko zaigu (pizzak, prestatutako janariak, saltsak, frijitutako jakiak, litxarreriak, prestatutako zuku eta freskagarriak...) eta horien ordez, garai egokienean gaudela aprobetxatuz, hobe elikagai freskoetara jotzen badugu: fruta eta barazki ederrak aurkitu ditzakegu orain, eta gorputzak asko eskertuko ditu!


Asaldatzeko eskubideari bai, bederen. Noticias de Navarra\nAsaldatzeko eskubideari bai, bederen\nXimun Fuchsek eta Eñaut Castagnetek ‘Non (Ez)’ aurkeztu dute Zinemira sailaren baitan. Egitasmoa lan kolektibo itzelari esker gauzatu da, Capdenakeko herri osoaren erabateko konpromisoa barne.\nNagore Olkozen erreportajea - Lunes, 25 de Septiembre de 2017 - Actualizado a las 06:11h\n‘Non (Ez)’ filma atzo aurkeztu zuten, eta Zinemira sailean leihatuko den bigarren titulua da. (Foto: N.G.)\nE gungo errealitate gordin bati helduz, salaketa hutsetik harago doan filma eraiki dute Ximon Fuchs eta Eñaut Castagnet lehengusuek beren estreinako lan luzean. Frantziako hiri txiki batetan, 2016ko lan-erreformaren garaian, enpresa batek bere ateak itxiko ditu greba gogor baten ondoren. Film koral honek langile talde baten kexa erretxindua kutsatzen du. Baina Non (Ez)ez da, ordea, panfleto hutsa. Ximon Fuchsek azaltzen duen bezala, “izan dezake hortik, baina ezin da hor geratu”. Jakin bazekien pertsonaiak beren onetik ateratzerakoan beste bide ezezagun batzuk jorratzen hasiko zirela. Izan ere, “gure oinarriak hausterakoan (kasu honetan lana), zertan geratzen da bikotea? Familia? Eta, gizartetik baztertuta sentitzen banaiz, orduan zertan dira nire sustraiak? Badut nik bide propiorik?” galdetzen dio bere buruari film honen karietara.\nGidoia idatzi zuen Fuchsek Fran-tzian Air France hegazkin-konpainiaren krisi denboran. Orduko hartan, tira-bira batetan, langileek nagusien ordezkarien alkandorak urratu eta kasik biluztu zituztela ekartzen du gogora gidoilariak. Irudiek munduari itzulia eman zioten. Orduan Macronek, ekonomia ministroa zela, gertakari horien harira esaldi hau bota zuen Estatu Batuetan zegoela: “It’s not about french people, it’s about stupid people”.\nOso bortitza iruditu zitzaion ateraldia Fuchsi, eta horrek zer pentsatu eman zion. Bere aburuz, “gaur egun langilegoa edota hiri handietako auzo txarretako gazteria baztertuta senti-tzen da. Etorkizuna giza talde oso bati ukatzen zaionean gizartearen fruitua ustelduran eraikitzen da”.\nXimon Fuchsek idatzi eta Eñaut Castagnetekin batera zuzendu badu ere, lan kolektibo bati esker gorpuztu da azkenik film luzea. Le Petit Théâtre de Pain antzerki taldea, zeinaren sor-tzaile den Fuchs, Aldudarrak bideo ekoizle eta web telebista, Derrière le Hublot kultur elkartea eta Irusoin ekoiztetxea dira eragileak. Eta hori gutxi balitz, Capdenac (Midi Pyrénées) herriaren erabateko parte-hartzea, 500 lagunetik gora aritu baitira filmean.\nGainera, bitxikeria modura aipatu langabeziaren zigorra pairatu zuen lantegi batetan grabatu zutela, hain justu. “Itxitako lantegi batean bertatik kanporatuak izan ziren langile ba-tzuekin grabatu genuen, eta nolabait mina exorzizatzeko aukera on bat izan da filma herri guztiarentzat”, azpimarratzen du Fuchsek. Horretarako, denbora luzea eman zuten bertako jendearekin solasten, “obra errealitate gordinetik ahal zen hurbilenean errotzeko”.\njende esku-zabalaHiri oso baten inplikazioa lortzeko, Capdenac-eko biztanleei beraiekin “jolastea” proposatu omen zieten, eta hauek onartu ere. “Aktoreak eta artistak orohar haurrak gara. Eta mundua kontatzen dugu gure haur begiradarekin. Arteak jolasa eskaintzen du mundu triste honen alternatiba bezala”, hausnar-tzen du Fuchsek. Baina oso jolas serioa dela dio gidoilari eta zuzendariak, eta jolasarekin, jendeak bere onena oparitu diela adierazi ere.\nEntzumena ezinbestekoa izan da, beraz, egitasmoak aurrera egiteko, eta baliabide ekonomiko urrien aurrean, “gure herriko gazta zati bat ekartzen genuen aldi oro hitz egiteko”, oroitzen du. Dena den, jendea uste baino askoz ausartagoa eta esku zabalagoa dela dio Fuchsek. “Laguntzeko eta parte hartzeko prest dago, bere hitzari eta izaerari leku bat uzten bazaio”.\nLEHEN FILM LUZEA Zine zuzendaritzara jauzi egin du lan honekin Ximun Fuchsek, eta Eñaut Castagnetek lehen film luzea du hau. Le Petit Théâtre de Pain taldearen sortzailea da lehena, beraz antzerkian urratu du orain arteko ibilbide oparoa. Lan egiteko modu alternatiboekin aski ohituta dauden arren, lan ikaragarria izan dela aitortzen du Fuchsek, eta jende askok bezala, beste hainbat ardura izan ditu proiektu honetan, besteak beste musika eta ekoizpena. Bide honetan barrena, estreinako lan luzerako zinegile zenbaiten laguntza jaso dutela ere onartu dute, eta hor aipa-tzen ditu, besteen artean, Gilles Portes, Haroun Mehmet Saleh edo Lea Fehner, aholkuak emateaz gain asko lagundu zutenak.\nNon (Ez)filmaren sustatzaileak harro eta zorioneko sentitzen dira azkenik pantailara eramateko aukera egi bilakatu delako. 70.000 euro baino gutxiagorekin ekoitzia, 500 parte hartzailetik gora, eta idatzi zutenetik bi urte igaro ostean. Fuchsek irizten dion bezala, “gutxik sinestuko lukete Zinemaldiraino heldu izana”, izan ere, “diru laguntzak ez genituen lortzen, kontratu denak ko-ekoizpeneko ekonomian oinarrituak ziren eta egunean 18/20 ordu lan egiten genuen”. Hori bai, hau dena ilusioaren itzalpean. Eta, segitzen du energia horretan banaketak eta komunikazioak, nonbait. “Zorte handia dugula uste dut. Zenbat film egongo dira kutxatik atera gabe?”, galdetu du, pozarren.\nIrailak 26. 16.00. Principe 7\nIrailak 27. 16.15. Trueba 2\nIrailak 28. 18.00. Astoria 7


Azpeitiko ekonomia sustatzeko dirulaguntza lerro berriak sortzea adostu du udalak - Urola Kostako Hitza : Urola Kostako Hitza\nAzpeitiko ekonomia sustatzeko dirulaguntza lerro berriak sortzea adostu du udalak\nIndustria proiektu estrategiko eta berritzaileak, garapen jasangarria bultzatzen duten inbertsio proiektuak eta industrian genero berdintasuna sustatzen duten ekimenak laguntzera 110.000 euro bideratuko ditu udalak.\nAtzoko udalbatzarrean aho batez onartu zuten dirulaguntza lerro berriak sortzea. (Aitziber Arzallus)\nAtzo, martxoak 2, ezohiko udalbatzarra egin zuten udal ordezkariek eta, besteak beste, herriko ekonomia sustatzeko diru laguntza lerro berriak sortzea hitzartu zuten, aho batez. Hain zuzen ere, udalak hiru laguntza lerro zabalduko ditu aurten: batetik, lehen sektorera eta merkataritzara zuzendutakoa, 100.000 eurorekin; bestetik, industria proiektu estrategikoei eta berritzaileei, garapen jasangarria bultzatzen duten inbertsio proiektuei eta genero berdintasuna sustatzeko diru laguntzei dagokiona, 110.000 eurorekin; eta azkenik, ekintzailetasuna sustatzea helburu duena, 40.000 eurorekin.\nHerriko ekonomia sustatzeko diru laguntzak 2013an sortu zituen Azpeitiko Udalak, krisiaren ondorioei eta %17ko langabezia tasari aurre egiteko helburuarekin. Nagore Alkorta alkatearen hitzetan, “testuinguru ekonomiko eta sozial hartan, proiektu industrialak laguntzea lehenetsi zuen udalak, langabeen kontratazioa bultzatzeko erraminta gisa”. Azken bizpahiru urteotan, ordea, herriko egoera aldatu egin dela esan zuen, lagangabeen kopurua asko jaitsi dela, eta udalak hausnarketarako tartea hartu duela, herriko ekonomia sustatzera bideratzen dituzten laguntza horiek lortu nahi duten xedearekin bat datozen aztertzeko. Horrela, iaz, lehen sektorea eta merkataritza sustatzeko proeiktuak bakarrik lagundu zituen udalak, baina, aurten, aukera zabaltzea erabaki du.\nAlkortaren hitzetan, “herriko langabezia tasa %7koa da egun eta uste dugu momentu egokia dela jauzi kualtitatibo bat emateko, lanaren kalitatean eragiteko”. Egoerak hobera eginagatik, nabarmendu zuen %7ko langabezia tasa horren atzean badirela horren baikorrak ez diren beste zifrak, esaterako, emakumeen langabezia tasa, gizonezkoenaren bikoitza delako. “Beraz, momentu egokia izan daiteke emakumeak lan munduan sartzea eta industria mundura gerturatzea bultzatzen duten proiektuak laguntzeko”. Hori horrela, behartuta egon gabe berdintasun planak egin nahi dituzten enpresei laguntzak emango dizkie udalak, eta baita euren azpiegiturak emakumeen beharretara egokitzeko obra txikiak egin nahi dituzten enpresei ere, emakumentzako aldagelak eraikitzeko, eta abar.\nGenero berdintasuna sustatzeko ekimenez gain, industria proiektu berritzaileak eta garapen jasangarria bultzatzen dutenak ere diruz lagunduko ditu udalak, eta laguntzak emateko orduan 49 langile baino gutxiago dituzten enpresak lehenetsiko dituztela azaldu zuen Alkortak.\nEkonomia sustatzeko diru laguntzen programaren oinarri orokorrek “aldaketa txiki batzuk” izan dituztenez, 30 egunez publikoki ikusgai egon beharko dute, eta behin epe hori pasata, behin betiko izaeraz onartzen dituztenean, dagokion deialdia argitaratuko du udalak.\nMusika eskolarekin hitzarmena\nHerriko ekonomia sustatzeko dirulaguntzen oinarri orokorrak eta 2020ko deialdia onartzeaz gain, beste hainbat kontu ere onartu zituzten atzoko ezohiko udalbatzarrean. Besteak beste, Azpeitiko Udalak eta Juan Antxieta musika eskolak bandaren zuzendaritza bideratzeko duten hitzarmena izan zuten hizpide, eta lehendik duten hitzarmena beste lau urtez luzatzea onartu zuten udal ordezkariek.\nHorrez gain, Buztinzuri Errebala 2-4 promozioan eraikiko diren babes publikoa duten udal etxebizitza tasatuen behin-behineko kalifikazioa onartu zuten eta Azpeitiko Udalaren eta Gipuzkoako Garraioaren Lurralde Agintaritza Partzuegoaren artean udal erroldaren datuak egiaztatzeko hitzarmenari ere baiezkoa eman zioten.


Azken saririk gabeko garaipena > universitario bilbao rugby\nuniversitario bilbao rugby > BERRIAK > Emakumezkoak > Azken saririk gabeko garaipena\nUBR gertu egon arren, ezinezkoa izan zen. Garaipena lortu zuten arabarren aurka, baina laurogei minuturen buruan zegoen egoera zela-eta ezin izan zuten txapelketa eskuratu.\nPartida ona izan zen, bilbotarren denboraldi osoa bezala. Kasu askotan zoritxarraren aurka aritu behar izan dute lesioak zirela-eta. Jokatutako azken norgehiagoketan, partidak irabazi dituzte eta horrek aukera eman die azken partiduan txapelketa irabazteko moduan egoteko.\nTentsio eta urduritasun handiko duelua. Etxekoek lan bikaina egin zuten defentsan, bisitarien erasoak geldiaraziz, eta, gainera, erasoan zituzten aukerak aprobetxatuz. Horri esker, lehen zatian bi entsegu egin zituzten, eta horrela tartea atera zuten, bigarren aldian egitandia burutu nahian.\nKolpe-trukeak izan ziren aldageletatik bueltan. Bizkaitarrek eraman zuten jokoaren pisua, bigarren zatiaren erdialdean beste entsegu bat lortu zuten, garaipen oso bat lortzeko aukera zabalduz horrela.\nBaina higadura nabaritzen hasi zen, eta arabarrek egoera hori aprobetxatu zuten. Azken hamar minutuetan bi marka lortu eta 19-12 emaitza azaldu zen markagailuan. Horri esker, puntu bat lortu zuten lehian, eta, ondorioz, Fangoko zelaiko partida galdu arren, txapelketa irabazi zuten.\nEmakumezkoen 1. Euskal Liga – Universitario Bilbao Rugby 19 vs Vithas Gaztedi RT 12


8 udaltzain berri sartuko dira Laudion hurrengo urtean - Laudio - Aiaraldea.eus\nAitor Aspuru Saez 2019-09-14 11:00\nLaudioko udaltzain bat. / Aiaraldea.eus\nLaudioko Udalak jakinarazi du Segurtasun Sailari eskatu diola 8 agente berri bideratzea herrira egindako deialdi bateratutik.\nLaudioko alkateak azaldu zuen atzo 8 udaltzain berriri behin betiko kontratua egingo diela udalak. Horretarako harremanetan jarri dira Segurtasun Sailarekin, egin duten udaltzainen deialdi bateratutik bideratzeko.\nHasieran 5 agente besterik ez zituen eskatu Laudioko Udalak, baina zenbait poliziek erretiroa hartu dute eta leku horiek ordezkatu behar dituzte. Horrez gain, orain arte udaltzain lanetan aritu diren asko Ertzaintzan sartu dira, hortaz, lantaldea berritzea premia zen. Guztira, 30 agente inguru ditu udalerriak, 4 polizia txanda bakoitzeko -5 egiten dira egunero- eta ofizialak.\nAnder Añibarro alkatearen esanetan, 2020ko ekainean edo uztailean espero dute lanean egotea kide berriak, Arkauteko akademian trebakuntza bukatu bezain pronto. Ordezkari politikoak argitu du udaltzainen kopurua ez dela handituko: "hutsik geratu diren plazak beteko ditugu kontratu egonkorrekin".


Sortu - Nafarroan euskaraz bizi nahi dugu\nNafarroan euskaraz bizi nahi dugu\nAzken asteek Nafarroak bizi duen Aldaketa prozesuaren zailtasun eta kontraesanak erakutsi dituzte, Nafarroako Gobernuak hezkuntzako Lan Eskaintza Publikorako zerrenda bakarra eratzeko asmoa dela medio. Aldaketaren gobernuko laukoaren partaide den Izquierda-Ezkerrak bere kontrakotasuna ageri du, Erregimenarekin lerratuz. Podemosek ez du bere jarrera zein izanen den publikoki zehaztu.\nGauzak horrela, gerta zitekeen I-Eren jarreragatik zerrenda bakarreko oposaketak galaraztea, Erregimenari Aldaketaren porrot bat oparituz eta -benetan larria dena- milaka euskaldunok belaunaldietan pairatu dugun bazterkeria indartuz. Argi gera dadin, zerrenda bakarra oposaketako hautagai euskaldunak ez baztertzeko bide bakarra da eta, beraz, gatazka hau eskubide demokratikoen alorrean kokatu behar da.\nGertaera hauen aurrean Abenduaren 6an I-Eren egoitzaren aurrean protesta burutu zuen LABek, zerrenda bakarrak hezkuntzako gehiengo sindikalaren sostengu osoa duela oroitaraziz eta I-Eren kontraesanak azalduz (Poliziaren Legearen aurkako bozka alorreko gehiengo sindikalaren kontrakotasunean oinarritu baitzuten, besteak beste).\nEuskararen Gizarte erakundeen Kontseiluak Nafarroako Gobernuari babesa adierazi dio eta manifestazioa deitu du, heldu den larunbaterako. Horrela, euskalgintzak ALDAKETAren alde berriro mobilizatzeko aukera bat eskaini digu eskubide berdintasunean sinesten dugun guztioi.\nJendarte aldaketak herriaren etengabeko hauspoa eta babesa behar –eta beharko- duelako, larunbatean denok kalera!\nAbenduaren 16ean, 12:00etan, Autobus Geltoki zaharretik, Euskaraz Bizi Nahi Dugu!\nSorrera: 13 Abendua 2017


IK4-IKERLANek biltegiratze elektrikoa ikertuko du garraioaren eta energiaren munduko erreferenteekin — TUlankide MONDRAGON\nIkerketa zentro teknologikoa\nIK4-IKERLANek biltegiratze elektrikoa ikertuko du garraioaren eta energiaren munduko erreferenteekin\nIK4-IKERLANek lankidetza hitzarmen bat izenpetu berri du Bruselako Unibertsitate Libre ospetsuarekin (VuB), energia biltegiratzeko ikerketan elkarrekin lan egiteko. Hitzarmenaren arabera, bi erakundeak lankidetzan arituko dira ikerketa eta garapen proiektuetan doktore tesiak eta elkarren arteko jarduerak garatzeko, eta elkarren artean ikertzaileen trukea eta mugikortasuna ere sustatuko dute.\nHitzarmena bultzada garrantzitsua da IK4-IKERLAN energia biltegiratzeari buruz egiten ari den ikerketarako, VuB unibertsitateak arlo horretan ezaguera handia baitu. Berez, IK4-IKERLANekin jardungo duen ikerketa taldea kontinentean Europako proiektu kopururik handiena duena da, eta Mobility, Logistics and Automotive Technology Research Centre (MOBI) zentroko kidea da, hau da, Europan ibilgailu elektrikorako teknologien ikerketan diharduten erakunde garrantzitsuenetakoa\nHain zuzen ere, IK4-IKERLAN Batteries2020 proiektu europarra gidatzen ari da, ibilgailu elektrikoen bateriak hobetzeko estrategiak garatzeko eta, jada ibilgailuetan erabiltzeko balio ez dutenean, energia biltegiratzaile bihurtzeko, energia berriztagarriak sortzen dituzten plantetarako.\nEnergia biltegiratzearen arloko ikerketa eta transferentzia eremu estrategikoak dira IK4-IKERLANentzat, gure gizartearen garapenerako kritikoak diren sektoreetan duen eraginagatik, hala nola energian, industrian eta garraioan. Zentroak erregai fosilen kontsumoa eta CO2 igorpenak murrizteko eta kontsumoaren eraginkortasuna hobetzeko soluzioak aztertzen ditu. Garraio sistemetarako bateria berriak ere lantzen ditu, biltegiratze elektrikoko sistemak energia berriztagarrietarako, edo industri lantegietan kontsumo puntak murrizten laguntzeko sistemak.\nIñigo Ucin: "Denon inplikazioa behar dugu energia-komunitateen sorreran"\nMondragon Unibertsitateak, MONDRAGON Korporazioak eta Repsol Fundazioak energia-komunitateetan eta autokontsumoaren aldeko apustuan sakondu dute gaur Garaian egin den jardunaldian.\nKomunitate energetikoak, energia kudeatzeko formula berriak aztergai\n'Komunitate energetikoei' buruzko jardunaldia burutzen ari da Garaian; Mondragon Unibertsitateak, MONDRAGON Korporazioak eta Repsol Fundazioak antolatuta.\nBere instalazioetan energia-aprobetxamendua hobetu du Orklik\nGipuzkoako kooperatibak 220.000 euro aurreztu ditu enpresako konpresoreen hondar-energia aprobetxatuz.\nIkerlan %12,5 hazi da enpresekin egindako fakturazioan, eta 25 milioi euroko diru-sarrera errekorra lortu du\n2021ean, IKERLANen ikerketa- eta transferentzia-jardueren diru-sarrerak % 4 igo ziren, eta zentroak 25 milioi euroko maximo historikoa lortu zuen.


Sagutegi - Wikipedia, entziklopedia askea.\nSagutegia tranpa berezi bat da, nagusiki saguak harrapatzeko. Hala ere, beste motatako espezieak, hala nola, arratoiak, urtxintxak edo karraskari txikiak, harrapatzeko ezaugarri desberdinak dituzten sagutegi batzuk existitzen dira. Tranpa hauek karraskari-infekzio susmoa dagoen lekuetan jartzen dira. Arratoi-tranpa mota desberdinak daude, bakoitzak bere abantailekin eta desabantailekin.\nBarradun malguki sagutegia bere jakiarekin.\n1 Sagutegiaren diseinuak\n1.1 Barra-malguki sagutegia\n1.3 Sagutegi elektrikoa\n1.4 Sagu bizien sagutegia\n1.5 Itsasgarrizko tranpak\n1.6 Balde sagu-tranpak\n1.7 Botatzeko sagu-tranpak\n1.8 Antzeko gailuak\nSagutegietarako urteetan zehar hainbat diseinu desberdin egin dira, hona hemen mota desberdin batzuk\nLehenengo barra-malguki sagutegia William C. Hooker de Abingdon-ek asmatu zuen Illinoisen. 1984ean, Estatu Batuetako 528.671 patente-zenbakia lortu zuen bere diseinuagatik.\nMota arruntena Hiram Stevens Maximek asmatu zuen. Tranpa mota hau dispositibo erraz batean datza, non barra batek malgukiaren funtzioa egiten duen. Gazta zati bat kokatzen da jaki bezala kako batean. Gazta ez ezik beste elikagai batzuk ere erabili daitezke, adibidez: oloa, txokolatea, ogia, haragia edo gurina. Saguek kakoa ukitzean, malguki-barra azkar eta indar handiz ixten da. Kakoaren diseinuagatik saguaren lepoa, saihets-hezurrak edo garezurra apurtzen dira. Arratoiak handiagoak direnez, ihes egin dezakete, horren ondorioz, beste tranpa handiagoak erabiltzen dira.\nSagutegi hau plastikozko baraila-multzo batean oinarritzen da, espiral malguki batez mugituta. Jakia aktibazio-mekanismo batean kokatzen da. Katu batek barailak itxi egiten ditu. Tranpa mota honek, ordea, karraskari asko hil edo zauritu ditzakeen mekanismo bat da.\nTranpa hau modernoagoa da. Tranparen sarreran dauden bi elektrodoak karraskariarekin kontaktuan jartzean, animaliak deskarga letala jasaten du. Elektrodoak plastikozko kaxa batean isolatuta daude, gizakiei edo abereei lesioak saihesteko. Ikusi hurrengo patenteak: patente USPTO 4250655 zenbakia eta Patente USPTO 4780985 zenbakia.\nArratoi bizien sagutegia.\nSagu bizien sagutegiaAldatu\nSaguak bizirik harrapatzen dituzten sagutegieek beste diseinu mota bat dute. Ondoren, sagutegian harrapatutako saguak ingurune basati batean aske uzten dira. Garrantzitsua da saguak azkar kanporatzea, sagutegiaren barruan estres edo deshidratatuta hil ez daitezen.\nAskatu ostean, saguen biziraupena ez dago guztiz bermatua, beste tranpa hilkor batzuetan erori daitezkeelako edo harrapakariek harrapatu ditzaketelako.\nKolazko tranpek itsasgarri naturala edo sintetikoa erabiltzen dute saguak harrapatzeko eta hauek hiltzeko. Jakia tranparen erdian jarri daiteke, eta usain bat gehitu ahal zaio itsasgarriari. Kola-tranpa hauen helburua, gehienetan, karraskariak kontrolatzea da. Tranpa hauek ez dira aire librean eraginkorrak, ingurumen-baldintzak direla eta (hezetasuna, hautsak..), itsasgarria azkar lehortzen baita.\nKola-tranpek batzuetan ez dituzte animaliak hiltzen, baliteke, beraz, saguak ez hiltzea, nahiz eta helburua hori den. Hala ere, gailu hauen fabrikatzaileek normalean harrapatutako animalia-biziak kanpora bota behar direla, hau da, libre utzi behar direla adierazten dute.\nOharkabean tranparekin kontaktuan jartzen diren etxeko animaliak askatu daitezke tranpatik ukitutako zonaldean landare-olioarekin masaje leun bat aplikatuz. Gainera, tranpa mota hauek eraginkorrak izateaz gain, gizakiarentzat ez dira toxikoak.\nKola-tranpen bidezko heriotza mota tradizionala baino motelagoa da. Horren ondorioz, animalien ekintzaileek eta ongizate erakundeek (PETA, People for the Ethical Treatment of Animals, eta RSOCA, Royal Society for the Prevention of Cruelty to Animals, besteak beste) kola-tranpak ez erabiltzearen alde azaldu dira. Victorian, Australia, kola-tranpen erabilera komertziala mugatuta dago eta tranpak Nekazaritza ministroak ezarritako baldintzen arabera erabili behar dira. Beste jurisdikzio batzuek beren erabilera erabat debekatu dute. Irlandan adibidez, legez kanpokoa da kola-tranpa bat erabiltzea.\nBalde-tranpak hilgarriak edo ez-hilgarriak izan daitezke. Bi mota hauek edukiontzi bat dute, non sagua harrapatuta geratzen den.\nOntziak likido bat eduki dezake harrapatutako sagua ito dadin. Saguak edukiontziaren goiko partean aritzen dira, eta behera erortzean ito egiten dira ura edo beste likido baten ondorioz. Batzuetan, xaboia edo pozoidun produktu kimikoak erabilzen dira saguak hiltzeko.\nArratoi hil bat sagutegian.\nBestalde, balde-tranpa ez-hilgarrian ontzia hutsik dago; horrela, sagua bizirik geratzen da ontzi barruan harrapatuta. Beste era batera esanda, sagua bizirik atera ahal izango da behin harrapatuta.\nBotatzeko sagu-tranpak material merkeekin eginda daude, hau da, behin saguak harrapatuta daudela, tranpa zakarrontzira bota egiten da. Tranpa hauen harrapatze-mekanismoa beste animalia batzuk harrapatzeko erabiltzen den mekanismoaren antzekoa da. Halaber, tranpa mota honetan harrapatutako sagua zakarrontzira botatzerakoan ez da beharrezkoa karraskaria ikustea. Kola-tranpak, orokorrean, botatzeko tranpak bezala ere ezagutzen ohi dira.\nAntzeko tranpak beste mota batzuetako animalia handiagoak harrapatzeko erabiltzen dira baita ere. Urtxintxa-tranpak, esate baterako, metalezko kutxa itxurako gailuak dira, eta saguak harrapatzeko erabiltzen diren tranpak baino handiagoak dira.\nErreferentzia historiko bat: 1534-eko Alciati, Emblematum liber-en aurkitu daiteke. Beste sagu tranpak:\n• Gerrit Dou sagu-tranpa 1650\n• Nicolas de Larmessin\n• Rowlandson 1799\n• Francis Wheatley 1790\n• Edmund bristow 1787-1876\nGehiago ikus daitezke Patricia Bixler Reber-en blog post batean.\n New York estatuko liburutegia. (2009 ko maiatzak 1). «Selected Highlights of the NYSL US Patent Collection» (ingelesez). [Azken kontsulta: 2016 ko maiatzaren 19an]. http://www.nysl.nysed.gov/reference/patents/selected.htm\n William C. Hooker-en tranparen patentea. https://docs.google.com/a/alumni.mondragon.edu/file/d/0B7V4SF-V228NZlJnQmpoQ1hkVGc/edit\nAzken aldaketa 22 abendua 2019(e)an, 21:13(e)tan\nOrriaren azken aldaketa: 22 abendua 2019, 21:13.


Nola eskatu dezaket ezintasun iraunkor bat? - Ba da beste modu bat | Laboral Kutxa Blog\nNola eskatu dezaket ezintasun iraunkor bat?\nGaur egun 82,33 urtekoa da bizi-itxaropena Espainian. Gaur egun, pandemia gorabehera, osasuntsu gaude eta 66 urte bete arte jarraitzen dugu lanean gutxi gorabehera, baina zer gertatzen da ezintasun iraunkor bat badugu? Horretarako pentsio espezifiko bat dago, Gizarte Segurantzak azaltzen duenez: “langileak gaixotasun edo istripu baten ondorioz bere lanerako gaitasuna murriztuta edo ezereztuta ikusten duenean pairatzen duen diru-sarrera galerari erantzuten saiatzen den prestazio ekonomikoa da.\nPentsio horiek ez dituzte eskakizun uniformeak izaten eta, hori horrela, ezintasun-mailaren mende (partziala, osoa, absolutua edo baliaezintasun handia) daude, eta eskakizun-orokor eta kotizazio-eskakizun jakin batzuk eskatzen dira. Normalean epaimahai medikoak edo administrazioak balioesten dute eskatzaileak ezintasun iraunkorragatiko pentsio baterako eskubidea ote duen. GSIN Gizarte Segurantzaren Institutu Nazionalak ezintasun iraunkorra lortzea eragiten duten gaixotasunak ofizialki katalogatzen ez baditu ere, honako hauek dira pentsio bat eman dezaketen gaixotasunetako batzuk: Alzheimerra, arteriosklerosia, artritis erreumatoidea, artrosia, minbizia, biriketako minbizia, kolitis ultzeraduna, dementzia, biriketako enfisema, epilepsia, esklerosi anizkoitza, fibrilazio aurikularra, glaukoma, lepoko hernia, biriketako hipertentsioa, hipoakusia, gutxiegitasun mitrala, giltzurruneko gutxiegitasun kronikoa, lunbalgia, lupus eritematoso sistemikoa, miastenia gravis, migraina, Parkinsona, eskuetako patologiak, ikusmen-galerak, Arnold-Chiari-ren sindromea eta giltzurrun-transplantea.\nEzintasun iraunkorra eskatzeko epaimahai medikora jo behar dugu, eta horrek kezka eta tentsioa eragin dezake beharrezko dokumentazioa dela eta. Lanerako ezintasuneko eskaerak ebaluatzeaz arduratzen den Gizarte Segurantzaren Institutu Nazionaleko erakunde bat da. Mediku ikuskatzaileek, sendagileek, lan-ikuskatzaileek, gizarte-segurantzako ikuskatzaileek eta beste funtzionario batzuek osatzen dute, eta haien egitekoa funtsean lanerako ezintasuneko edozein kasu posible ebaluatzea da, ezintasun-maila edozein izanda ere, eta azterketez ere arduratzen dira.\nOndoren, mahaiak proposamen-irizpen bat egingo du Gizarte Segurantzaren Institutu Nazionalaren zuzendaritza probintzialaren zati batek egindako txosten medikoak adierazitakoan oinarrituta, eskaeran barne hartutako dokumentazioan ere oinarritzeaz gain. Datu horiekin, ebazpen espresu bat emango du ezintasuna ematen den edo ez adieraziz, eta, horrekin batera, ezintasun-maila, dagokion prestazioaren zenbatekoa, eta egoera larriagotu eta hobetu izanagatik azterketa egitea zein epetatik aurrera eskatu daitekeen. Emandako mailaren eta eskatzaile bakoitzaren zirkunstantzia partikularren arabera aldatzen da kobratutako diru-kopurua, baita dagokion oinarri arautzailea ere.\nOraindik aurretik bizitza luzea dugulako, Asegurua + Bizitza eskaintzen dizugu LABORAL Kutxan, bizitzeko pentsatutako aseguru bat. Zuk erabakitzen duzu zer kapital kontratatu nahi duzun, eta bermeak eta estaldurak edozein unetan eta zure neurrira zabaldu ditzakezu. Estaldura jasotzeko aukerak:\nGainera, Zerbitzuak zure alboan aukerarekin bigarren diagnostiko mediko presentzial bat lortu ahal izango duzu gaixotasun larriaren kasuan; errehabilitazio-programa bat, eta integratzen, egokitzen eta mugitzen laguntzeko programa bat ere lortzeko aukera izango duzu, eta, horrekin batera, testamentu pertsonala edo familiarra eta bizi-testamentua egiteko aukera.